Миллатлар Лигаси: Франция Испанияни мағлуб этди | Qalampir.uz\nМиллатлар Лигаси: Франция Испанияни мағлуб этди\nСпорт\t11 Октябрь 2021 09:20 2892\nМиллатлар Лигаси финалида Франция терма жамоаси Испания терма жамоасини 2:1 ҳисобида мағлуб этди. Учрашув Миланда бўлиб ўтди.\nГолларга Карим Бензема (66-дақиқа) ва Килиан Мбаппе (80) муаллифлик қилди. Испанлардан Микель Оярсабаль ҳам 64-дақиқада дарвозани ишғол этди. Ушбу ўйин Антуан Гризманн учун терма жамоадаги 100-баҳс бўлди.\nСерхио Бускетс финал баҳсининг энг яхши ўйинчиси деб топилди.\nАҳамиятлиси, Миллатлар Лигаси давомида Франция терма жамоаси бирор марта ҳам мағлубиятга учрамади. Гуруҳ босқичида Дидье Дешам шогирдлари 5 ғалаба ва бир дурангга эришди. Ярим финалда французлар Бельгияни 3:2 ҳисобида мағлуб этди.\nИспания Германия, Швейцария ва Украина термаси жой олган гуруҳда биринчи бўлди. Испанлар гуруҳда 3 ғалаба, 2 дуранг ва бир мағлубият билан гуруҳдан чиқди. “Қизил фурия” ярим финалда Италияни 2:1 ҳисобида мағлуб этди.\nМаълумот учун, Франция икки карра Жаҳон (1998, 2018) ва Европа (1984, 2000)чемпиони ва ҳисобланади. Испания ҳисобида битта Жаҳон чемпионлиги (2010) ва Европа чемпионатининг учта (1964, 2008, 2012)олтин медали бор.\n22 Январь 15:49 37410


Ангела Меркель Россия билан рақобатда Германияга ёрдами учун АҚШга миннатдорлик билдирди - Daryo\n09:58, 06.05.2021 14332\nГермания канцлери Ангела Меркель «Иттифоқ» блоки конференциясидаги нутқи чоғида дунёнинг икки лагерга бўлинишига қарши экани, шу билан бирга АҚШни ўз мамлакатининг асосий иттифоқчиси деб билишини айтди, деб ёзади «РБК».\n«Германия дунёни Совуқ уруш давридаги каби, икки лагерга бўлинишидан манфаатдор эмас. Шу билан бирга, Европанинг асосий иттифоқчиси АҚШнинг Европа Иттифоқи билан биргаликда Россия ва Хитой билан рақобатда иштирок этиши бу яхши», — деди Меркель.\nКанцлер АҚШ ва Европа Иттифоқи ўртасида янги савдо шартномаси ғоясини ҳамиша қўллаб-қувватлаб келганини айтди. Шунингдек, у Хитой билан муносабатлар масалаларида мазкур мамлакатда инсон ҳуқуқлари бузилиши масаласини кўтариш кераклигини таъкидлади. Шу билан бирга, Меркель Пекиннинг халқаро тузилмаларда иштирок этиши зарурлигини айтди, чунки бу Европа манфаатларига жавоб беради.\nБир кун олдин АҚШ давлат котиби Энтони Блинкен Лондонда Германия ташқи ишлар вазири Хайко Маас билан учрашув чоғида Вашингтон «Шимолий оқим 2» газ қувури қурилишига «қатъий қарши» эканини эслатиб ўтган эди. Шу билан бирга, АҚШ ташқи ишлар вазири «Россия, Хитой ва Эроннинг беқарорлаштирувчи фаолияти» қаршисида трансатлантик шерикликнинг муҳим эканини таъкидлади.\nГермания, ўз навбатида, АҚШнинг янги санкциялар эълон қилиниши билан боғлиқ ҳаракатларини бир неча бор салбий баҳолаган. 2021 йил январда Меркель уларни аҳамиятсиз ташқи сиёсий восита деб атаган эди. Шунингдек, у АҚШнинг ўша пайтдаги маъмуриятининг ўзгариши Вашингтон ва Берлин ўртасида янада конструктив алоқаларга олиб келишига умид билдирган.\nАввалроқ Ангела Меркель Россия президенти Владимир Путин билан шахсий суҳбатлар чоғида уни очиқчасига танқид қилиши ва баъзи масалаларда у билан ҳамфикр эмаслигини маълум қилган. Шунингдек, Байден ва Ангела Меркель Россияни Украина билан чегарадаги қўшинларини олиб кетишга чақирган эди\nГермания Европа Иттифоқи давлатларини Россия таҳдидига қарши бирлашишга чақирди\nМеркель ва Макрон Путин билан музокаралар ўтказди. Улар Навальнийнинг «соғлиғини асраш»ни илтимос қилди\n08:10 Бугун 822\n06:26 Бугун 6367\n00:11 Бугун 14045\n23:53, 28.11.2021 16422\n20:20, 27.11.2021 88284\n15:32, 27.11.2021 68995\n08:35, 28.11.2021 50616\n14:50, 28.11.2021 50120


Ўзбекистон GM’нинг Асака заводидаги акцияларини тўлиқ сотиб олади, завод номи ўзгаради - Халқ сўзи\n18:52 31 Май 2018 Иқтисодиёт\n«Ўзавтосаноат» йил охиригача Асака шаҳридаги GM Uzbekistan автомобиль заводининг ягона акциядорига айланади. Бу ҳақда компания бошқаруви раиси Умиджон Салимовга таяниб Kun.uz хабар тарқатмоқда.\n«Асакадаги асосий завод бўйича — биз акцияларни сотиб олмоқдамиз, бу ҳукумат қарорига мувофиқ юз беряпти. Акцияларнинг бир қисми харид қилинди, 10 фоизи қолди. Жорий йилда завод номини ўзгартириш ҳақида ўйламоқдамиз. Қандай номни бериш тўғри бўлиши ҳақида фикр юритилмоқда», - дея маълум қилди Салимов.\nАкциялар йил охирига қадар сотиб олиниши лозим, бироқ ўзбек томони жараённи тезроқ якунлашга ҳаракат қилади, дея қўшимча қилиб ўтди у.\nШунингдек, Америка томонидан Тошкент мотор заводидаги улушни сотиб олиш бўйича музокаралар олиб борилмоқда. «У ерда бу анча катта — 70 фоиздан ортиқ», - дея таъкидлаб ўтди Салимов.\nУнинг сўзларига кўра, мотор заводи бошқа автомобиль маркалари двигателларини ишлаб чиқара олади. «Заводдан муқобил моторларни ишлаб чиқаришда фойдаланиш масаласини муҳокама этиш қолди. Яқин уч ой давомида музокара жараёни якунланади, кейин акцияларни харид қилишни бошлаймиз», - деди у.\nСалимовнинг таъкидлашича, бундай келишув бозорнинг демонополизацияси билан боғлиқ, бу «Ўзбекистонда фақат GM ишлаб чиқариши бўлмаслиги учун керак»лигини англатади.\nШу билан бирга, унинг қўшимча қилишича, GM’нинг ўрнига Европа ишлаб чиқарувчиси келиши мумкин. У эҳтимолий шерик сифатида Volkswagen’ни тилга олган.


Янги боғ ва токзорлар барпо этилади - Халқ сўзи\nЯнги боғ ва токзорлар барпо этилади\n18:41 08 Июль 2021 Иқтисодиёт\nУзумчилик боғдорчиликнинг энг муҳим тармоқларидан бири бўлиб, мамлакатнинг халқ хўжалигида салмоқли ўринни эгаллайди. Азалдан аждодларимиз узумчилик билан шуғулланиб келган, одамларимиз узум етиштиришнинг ҳадисини олган. Тойфи, ҳусайни, келинбармоқ ва кишмиш каби узумларнинг довруғи бутун дунёга маълум ва машҳур.\nЮртимизда қишлоқ хўжалигини ривожлантириш бўйича катта салоҳият борлигини, ҳосилдор ерларимиз, деҳқончиликда суяги қотган одамларимиз кўплигини, бу қон-қонимизга сингиб кетганини инобатга олиб айтсак, узумчилик тармоғини кенгайтириш учун имкониятимиз қанчалик кенг экани ойдинлашади.\nАна шу жиҳатларини олиб айтадиган бўлсак, куни кеча давлатимиз раҳбари раислигида узум етиштириш, уни саноат усулида қайта ишлашни ривожлантириш ҳамда ҳудудларда экотуризмни йўлга қўйиш чора-тадбирлари юзасидан ўтказилган видеоселектор йиғилиши ниҳоятда долзарб аҳамиятга эга.\nАйтиш керакки, йиғилишда соҳадаги муаммолар ва олдинда турган вазифалар кенг муҳокама этилди. Албатта, тармоқ имкониятларидан тўғри фойдаланилса, нафақат мамлакат аҳолисини озиқ-овқат маҳсулотлари билан таъминлаш, истеъмолчилар талабини етиштирилаётган мева-узум маҳсулотлари ҳисобига тўла қондириш, балки экспорт салоҳиятини ошириш имкони ҳам ортади. Бу иқтисодиётга ҳам фойда дегани. Шунинг учун ҳам боғдорчилик ва узумчиликни жадал суръатларда ривожлантириш талаб этилмоқда.\nМаълум бўлишича, бугунги кунда юртимизда фермер хўжаликлари томонидан 90 минг гектар майдонда узум етиштирилмоқда. Бу тармоқда 900 минг аҳоли доимий ва мавсумий иш билан банд. Сўнгги тўрт йилда 52 минг гектар янги токзорлар ташкил этилиб, соҳага 210 миллиард сўм субсидиялар ажратилди. Шу давр мобайнида мева-сабзавотлар экспортида узумнинг улуши 2 бараварга кўпайган.\nДавлат раҳбари асосий маҳалла одамларнинг иш ҳақини кўпайтириш эканини айтиб, шу мақсадда 44 та туманни узумчиликни ривожлантириш бўйича эксперимент сифатида танлаб олинганини маълум қилди.\nШунингдек, айрим ҳудудларда йирик токзорлар майдони сўнгги тўрт йилда 7 минг гектарга камайганини қаттиқ танқид қилинди. Тармоқда селекция ишлари деярли йўқ, ҳалигача 40-50 йил аввал яратилган узум навлари экиб келинмоқда. Токзорларни янгилашни рағбатлантириш тизими йўлга қўйилмаган. Кўчат етиштириш илмига ва технологиясига амал қилинмайди, кўчат касалликлари билан олимлар ҳам, ишлаб чиқарувчилар ҳам шуғулланмаслиги, ҳосилдорлик ҳам пасайиб, касаллик эса кун сайин кўпайиб бораётгани айтилди. Токзорларнинг атиги 38 фоизи интенсив усулда парваришланмоқда. Маҳаллий узумларимиз ҳосилдорлиги Осиёнинг бошқа давлатларига нисбатан 1,5-2 бараварга кам. Қолаверса, юртимизда етиштириладиган узумлар аксарияти данакли бўлиб, жаҳон бозорида данаксиз узумга бўлган талаб кескин ортиб бораётгани қайд этилди.\nКўриниб турибдики, муаммолар талайгина, шунга яраша вазифаларимиз ҳам кўп. Маҳсулотлар сифатини, ҳосилдорлигини ошириш, бу борада экспорт салоҳиятини ошириш кечиктириб бўлмайдиган масала. Мазкур тармоқни ривожлантириш, токзорларни кўпайтириш ва уларга ишлов бериш, суғоришда янги технологияларни жорий этиш учун тажрибамиз ҳам, салоҳиятимиз ҳам етади. Ҳамма гап интилишда,.\nЭътиборли томони, эндиликда ушбу тармоқ кенг кўламда ривожланади. Масалан, узум плантациялари учун субсидиялар ажратилади. Давлатимиз раҳбари энди янги токзорларни барпо этиш, эски боғ ва узумзорларни янгилаш учун янги тизим жорий этилиши, бунда, сертификатланган янги узум плантацияларининг ҳар бир гектарига 10 млн сўмдан субсидия ажратилиши, шунингдек, кўчатчилик хўжаликлари ташкил қилинган майдонларнинг ҳар бир гектари учун ҳам субсидия бериш тизими жорий этилиши ҳақида маълум қилди.\nЯнги токзорлар учун бир дона артезиан қудуқ ёки насос станцияси қуришга ҳар 10 гектарга 120 млн. сўмгача субсидия берилади, яъни субсидия бериладиган майдон ҳажми 3 баробарга камаяди (ҳозир энг кам майдон 35 гектар қилиб белгиланган). Сертификатланган узум плантацияларини ташкил этишни молиялаштириш учун банкларга 100 млн. доллар ресурс ажратилади. Бу маблағ Жаҳон банкининг қишлоқ хўжалигини модернизация қилиш лойиҳаси (200 млн доллар) доирасида молиялаштирилади.\nЙил якунига қадар 15 минг 700 гектар токзорда томчилатиб суғоришни жорий этиш ва 1 мингта артезиан қудуқлар қазиш ишларини якунига етказиш учун бюджетдан 100 млрд сўм субсидия ажратилади. Узумзорлар ташкил этишни молиялаштириш учун банкларга 100 миллион доллар ресурс ажратилади.\nКўриниб турибки, узумчилик тармоғини кенгайтириш учун барча имкониятлар ишга солинади, зарур шароитлар яратиб берилди. Соҳада молиявий қўллаб-қувватлаш механизмлари йўлга қўйилади.\nАлбатта, мамлакатимизда тупроқ-иқлим шароитлари ниҳоятда қулайдир. Мавжуд салоҳиятни тўлиқ ишга солиш, шунга яраша катта даромад олишда катта аҳамиятга эга. Фақат ишлаб чиқарилаётган мева-узум маҳсулотлари ўсиб бораётган халқимиз ва хомашёни қайта ишлаш саноати эҳтиёжини тўлиқ таъминлаш учун ҳали яна талайгина ишларни амалга оширишга тўғри келади.\nЙиғилишда жаҳон бозорида хўраки узумга талаб ортиб бораётгани, майиз ва табиий вино маҳсулотлари ҳам харидоргир экани, шу боис, бугун мамлакатда узумчиликни илғор тенденциялар асосида ривожлантириш зарурлиги алоҳида таъкидланди. Шундан келиб чиқиб, узум етиштиришда ҳам замонавий усулларни кенг жорий этиш, токзорлар маҳсулдор бўлиши учун биринчи навбатда ток илдизларининг ривожланиши учун оптимал шароит-яхши сув-ҳаво ва озуқа режимини яратиш, бунинг янгича технологияларини ўзлаштириш зарур, деб ўйлайман.\nАграр ва сув хўжалиги масалалари қўмитаси аъзоси


Япония бош вазири Байден билан 2021 йил апрелда учрашади\n12 Mart 11:00 / Published in Жаҳон\nЯпония Вазирлар Маҳкамаси Бош котиби Катсунобу Като мамлакат бош вазири Ёсихиде Суганинг АҚШга бўлажак сафари тўғрисида хабар берди. бу эрда Президент Жозеф Байден билан учрашув режалаштирилган.\n«Бош вазирнинг АҚШга ташрифи апрел ойининг биринчи ярмида амалга оширилиши режалаштирилган», деди у. Аввалроқ Като Япония томони Суганинг АҚШга эрта ташрифини кутаётганини, аммо уни тайёрлашда янги коронавирус тарқалиши билан боғлиқ вазият ҳисобга олинишини таъкидлаган эди. Япония ҳукуматининг бошлиғи Байден ўзининг расмий қароргоҳида учрашадиган биринчи хорижий етакчига айланади.\n2009 йил феврал ойида Япониянинг ўша пайтдаги Бош вазири Таро Асо ҳам АҚШнинг 44-президенти Барак Обама томонидан Оқ уйда қабул қилинган биринчи чет эл раҳбарига айланди. Энди Япония ҳукуматининг собиқ раҳбари Синдзо Абе АҚШнинг 45-президенти Доналд Трамп билан сайланганидан сўнг дарҳол, аммо унинг инаугурацияси олдидан Нью-Йоркда учрашган биринчи хорижий этакчига айланди.\nСуга янги коронавирусга қарши апрел ойида АҚШга ташрифи олдидан эмланади, деди Като. «Кутилишича, — деди у, — Бош вазир Суга президент Байден билан юзма-юз учрашган биринчи хорижий раҳбар бўлади. Америка томони билан биз коронавирусдан ҳимоя қилиш учун барча чораларни кўришга келишиб олдик. Шу мақсадда Япония делегацияси таркиби камида 80-90 кишига қисқартирилади. У тўлиқ вакцинани тегишли вакцина билан қабул қилади. «Ҳозиргача Суга журналистларга» 65 ёшдан кейин «тоифасида ўз ёш гуруҳига келганда эмлашини айтди.\nЯпония ташқи ишлар вазири Тошимитсу Мотеги Бош вазир Суга АҚШга ташриф буюрганида унга ҳамроҳлик қилишни режалаштирмаган. «Мен ҳозирда Бош вазирга ҳамроҳлик қилишни режалаштирмаяпман», деди Мотеги жума куни журналистлар билан мунтазам матбуот анжумани пайтида ва коронавируснинг тарқалиши сабабли Япония делегацияси минимал бўлишини таъкидлади.\nМотеги, шунингдек, икки мамлакат раҳбарлари икки томонлама муносабатлар соҳасидаги кенг кўламли масалаларни, шу жумладан хавфсизлик, минтақавий муаммолар ва пандемияга қарши курашни муҳокама қилишларига ишонч билдирди. Япония ташқи ишлар вазирининг таъкидлашича, Япония ҳукумати раҳбари АҚШнинг янги президенти шахсан ўзи билан учрашадиган биринчи чет эл раҳбарига айланиши япон-америкалик иттифоқнинг аҳамияти ҳақида гапиради.\nTagged under: АҚШ, БАЙДЕН, БОШ ВАЗИР, Ёсиҳиде Суга, САЁҲАТ, ЯПОНИЯ


Қозоғистон автомобиль ишлаб чиқарувчилари вазирга Ўзбекистон устидан арз қилди – Коммерсант.Уз\n19 сентябрда Шавкат Мирзиёевнинг “Ташқи иқтисодий муносабатларни янада такомиллаштиришга оид чора-тадбирлар тўғрисида”ги қарори чоп этилган эди. Қозоғистон автосаноати ҳужжат мазмунида мамлакат ишлаб чиқарувчиларининг маҳсулотини Ўзбекистонда сотилишига тўсиқлар бўлиши мумкинлигидан гумонсирамоқда.\n“Ҳужжат матни Қозоғистонда ишлаб чиқарилган автотранспорт воситаларига куб сантиметри учун $ 2,4 ҳажмидаги тақиқлаш акцизлар ставкаларини сақлаб қолишни тақозо этади. Шу ўринда Россия ва Украинадан импорт қилинадиган автомобилларга рамзий тўлов – божхона тўловининг 2 фоизи белгиланган. Бошқача қилиб айтганда, қонун лойиҳаси тасдиқланганидан сўнг, Ўзбекистон бозори қозоғистонлик ишлаб чиқарувчилар учун ёпиқ бўлиб қолади, уларнинг маҳсулоти эса дискриминация қилинган бўлади”, — дейилади автосаноат вакилларининг вазирга йўлланган мактубида.\nҚозоғистон автомобилсозлари таъкидлашича, Ўзбекистон ва Қозоғистоннинг автомобиль техникасини етказиб бериш сохасидаги нобаробар позицияси деярли йигирма йилдан буён давом этмоқда. 1996 йилдан буён ўзбек автосаноати Қозоғистон бозорига $ 720 млн миқдордаги 85 минг дона атрофида автомобиль етказиб берди. Ўзбекистон маҳсулоти чегарадан ўтиш вақтида божхона тўловларига тортилмайди. Қозоғистон маҳсулотининг Ўзбекистондаги ҳажми эса нолга тенг, кириш қатъий божхона ва тариф тўсиқлари билан беркитилган.\n“Тан олинг, бундай ҳолатда бизни тенгҳуқуқли ташқи савдо ҳамкорлари деб бўлмайди. “Бир дарвозага уриш” ўйинидан ўзаро ҳурмат ва манфаатларни кўзловчи диалогга ўтиш вақти келди. Қозоғистон автосаноати томонидан ишлаб чиқарилган маҳсулотни Ўзбекистон бозорига эркин рақобат тамойилларига асосланган ҳолда етказишда кўмак беришингизни сўраймиз”, — дейилади мактубда.\nЎз ўрнида Қозоғистоннинг Автомобилсозлик корхоналари уюшмаси раиси Ўзбекистонга нисбатан жавоб чораларини кўриш таклифини киритди.\nМаҳаллий расмийларнинг хабарига кўра, Тошкентда бўлиб ўтган Ўзбекистон–Қозоғистон форумида қўшни мамлакат вакиллари ўзбек бозорига Lada русумидаги автомобилларни етказиб бериш истагини билдирган.\nавтомобиль саноати КазАвтоПром Тимур Сулейманов Ўзбекистон\nПредыдущая запись Жанубий Корея парламенти Спикери билан учрашув\nСледующая запись В столичном суде прошло первое заседание по делу Джасурбека Ибрагимова\nСвежий тренд внешней политики Узбекистана — снятие искусственных препятствий в отношениях с соседями\nАвиабилеты на рейсы НАК можно оплатить картой Visa\nЖителей махаллей Укчи и Олмазор переселят в новые дома


ГУАМ тинчликпарвар кучлар тузиш имкониятини ўрганади\n07 июл 2022, Тошкент вақти: 07:12\nГУАМ ташкилотига аъзо давлатлар - Грузия, Украина, Озарбойжон ва Молдова раҳбарларининг Боку шаҳрида ўтган олий даражали учрашуви бир қанча келишувлар билан якунланди.\nЎз олдига демократик ва иқтисодий ривожланишни мақсад қилиб қўйган мазкур тузилма, баъзи кузатувчилар фикрича, Москва етакчилигидаги МДҲга посанги ўлароқ ташкил қилинган эди.\nТашкилотнинг Бокудаги саммитида Озарбойжон президенти Илҳом Алиев, Грузия раҳбари Михаил Саакашвили, Украина етакчиси Виктор Юшченко ҳамда Молдова бош вазири Василь Тарлев иштирок етди.\nОлий даражали учрашувга йиғилганлар ёнилғи-энергетика ва тинчликпарвар қўшинлар тузиш соҳаларида тиғиз ҳамкорлик қилишга келишиб олди.\nОзарбойжон раҳбари саммит якунлари бўйича ўтказилган матбуот анжуманида ташкилот ролига тўхталиб: “Бизнинг манфаатларимиз, ёндашувимиз, асосий йўналишимиз умумийдир. Табиийки, бундай шароитда ташкилотимиз тез суръатли, жуда фаол ва ўта муҳим масалаларни ҳал қила оладиган тузилма бўлади”, - деди.\nГУАМга аъзо давлатлар раҳбарлари Россиянинг Днестрбўйи, Жанубий Осетия ҳамда Абхазияда жойлаштирилган қўшинлари ўрнини эгаллайдиган тинчликпарвар кучлар ташкил қилиш имконларини ҳам ўрганмоқчи.\n“Биз яқин келажакда ГУАМнинг нафақат ҳарбий, балки полиция қўшинлари билан тинчликпарвалик амалиётларида қатнашиш имкониятларини яратиш устида ҳамкорлик қилишга келишиб олдик”, - деди Грузия ташқи ишлар вазири Гела Бежуашвили 18 июнь куни берган баёнотида.\nЁнилғи-энергетика масаласи ҳам саммит кун тартибидаги асосий масалалардан бўлиб, иштирокчилар Одесса-Броди нефть қувурини кенгайтиришга келишиб олди.\nБу қувурнинг кенгайишидан Озарбойжон ютади: ўз нефтини Россияни айланиб ўтиб, Польшанинг Гданьск порти орқали Ғарбий Европага етказиш имконига эга бўлади.\n“Озодлик”нинг Бокудаги мухбири сўзларига кўра, Грузия президенти ГУАМни Европа Иттифоқи билан тиғиз алоқалар ўрнатишга чақирган.\nБоку саммитида ЕИга аъзо уч давлат - Польша, Литва ва Руминия президентлари ҳам кузатувчи мақомида иштирок этди.\n1999-2002 йилларда ГУАМга Ўзбекистон ҳам аъзо бўлган эди ва у пайтларда бу ташкилот ГУУАМ номи билан юритиларди. Ўзбекистон ўзининг бу ташкилотдаги аъзолигини тўхтатиб туриш ҳақидаги қарорини тузилма “ортиқча сиёсийлашиб кетгани” ҳамда “қабул қилинаётган иқтисодий қарорлар бажарилмаётгани” билан изоҳлаган эди.\n2005 йилнинг апрелида эса ГУАМ лидерлари “Қора денгиздан Болтиқ денгизигача бўлган ҳудудни демократиялаштириш” ҳақида баёнот берганидан кейин Тошкент бу ташкилотдан чиқажагини эълон қилган.


Юртимизнинг суюкли фарзанди, улуғ олим, ёқимли қироат соҳиби Аббос Инъом Хўжа Фарғона вилоятининг Қўқон шаҳрида 1889 йили (ҳ.1307) таваллуд топганлар. У зот Қуръони Каримни 15 ёшларида тўлиқ ёд оладилар. 16 ёшларида Бухорога сафар қиладилар. У ерда «Мир Араб» мадрасасида таълим ола бошлайдилар. Мадрасада фиқҳ, тафсир, мантиқ, фалсафа ва бошқа бир неча фанларни ўзлаштирадилар. Шу аснода Бухорода бир неча йил истиқомат қиладилар.\nСўнг Самарқандга сафар қилиб, Хартанг қишлоғида яшайдилар. Коммунистларнинг тазйиқи кучайгандан сўнг Афғонистонга кўчиб кетадилар. У ерда узоқ турмай, Бишовар шаҳрига борадилар. Ана шу вақтда ёшлари 30 да эди.\nКейинроқ эса Ҳиндистонга сафар қиладилар ва Мерос шаҳрида яшай бошлайдилар. Ана шу шаҳардаги мадрасаларнинг бирига ўқишга кириб, илм олишда давом этадилар. У ерда 5 йил турадилар.\nКейинчалик Девбанддаги университетга ўқишга кирадилар. Унда 2 йил таълим оладилар. Сўнг Аҳмир шаҳридаги бир масжидда имомлик қилиб, Қуръони Каримдан таълим беришни йўлга қўядилар ва 3 йил давомида илм улашадилар.\nИккинчи жаҳон уруши бошланган вақтда Ҳиндистондан Бағдодга сафар қиладилар. У ерда 6 ой давомида бир неча қироатлар бўйича таълим оладилар.\nКейин 1941 йили (ҳ.1360) Мадинаи Мунавварага борадилар ва ўша ерда яшай бошлайдилар. Қорилар шайхи Шайх Ҳасанга шогирд тушиб, у зотдан бир неча қироатлар бўйича ижоза оладилар. Шунингдек, ўша йили Мадрасатул-ўзбекия идорасида иш олиб борадилар. У мадрасада Қуръони Карим, қироатлар ва бошқа бир неча илмлардан вафот этгунига қадар таълим берадилар.\n1. Шайх Асвад Махдум. Бухоронинг улуғ устозларидан;\n2. Шайх Ҳусайн Аҳмад Маданий;\n3. Шайх Иброҳим Милёвий;\n4. Шайх Иъзоз Али;\n5. Шайх Абдус Самиъ. Ундан турли илмлардан таълим оладилар;\n6. Шайх Абдул Қодир хатиб, Боғдоддаги «Абу Ҳанифа» масжидининг имоми. Ундан 7 қироатдан ижоза оладилар;\n7. Шайх Ҳасан.\n1. Шайх Муҳаммад Али Санадий. Аббос Бухорийдан «Манзуматуш-шотибийя фил қироатис-сабъ», «Манзуматуд-дурратул музийя фил-қироатис-саласил мутаммима лил-аъшр», «Алфияту ибни Молик», «Талхисул-мифтаҳ» ва бошқа бир неча китоблардан дарс олиб, 10 қироат бўйича ижоза оладилар;\n2. Шайх Саййид Абдулкарим. Аббос Бухорийдан «Манзуматуш-шотибийя фил-қироатис-сабъ», «Алфияту ибни Молик» ва бошқа бир неча китоблардан дарс оладилар.\nАббос Бухорийдан Ҳафс Осимдан қилган ривояти асосида Қуръони Каримдан таълим олган бир қанча қорилар мавжуд бўлиб, уларнинг баъзилари қуйида келтирилади:\n1. Ислом Аҳмад Ҳофиз;\n2. Абдулҳафиз Покистоний;\n3. Маданий Бухорий;\n4. Абдураҳмон Бармовий;\n5. Нурул Ислом Бармовий;\n6. Муҳаммад Ҳасан Ямоний;\n7. Муҳаммад Солим Ямоний;\n8. Устоз Яҳё Абдулҳодий Ямоний;\n9. Муҳаммад Сайф Ямоний;\n10. Жамил Ямоний;\n11. Нозим Абдул Малик Ямоний;\n12. Муҳаммад Ямоний (Аббос Бухорий ҳузурида 6 ойда Қуръонни ёд олади);\n13. Абдул Мажид Аҳмад Балуший;\n14. Абдуллоҳ Муҳаммад Балуший;\n15. Билол Абдул Азиз Покистоний;\n16. Назир Аҳмад Покистоний;\n17. Айюб Абдул Ваҳид Бангладеший;\n18. Маҳмуд Абдул Ваҳид Бангладеший;\n19. Абдураҳмон Қувайтий;\n20. Абдул Ҳамид Санадий;\n21. Устоз Абдуллоҳ Давлат Бухорий;\n22. Аҳмад Муҳаммад мулла Абдулқодир;\n23. Абдурауф Абдур Рашид Ҳиндистоний.\nАббос Бухорий 1987 (ҳ.1407) йили зулҳижжа ойининг 20-куни Мадинаи Мунавварада вафот этадилар. Жанозаси пайшанба куни бомдод намозидан сўнг Масжидун Набавийда ўқилади ва Бақеъ қабристонига дафн қилинадилар.\nАллоҳ таоло Аббос Бухорийдан рози бўлсин!


«Автотест» юридик шахслар ҳайдовчиларини тайёрлаш фаолиятини тўхтатади / Ўзбекистон янгиликлари, энг сўнгги хабарлар\nЖАМИЯТ 0 Шархлар 3766 кўрилди\nАйтишларича, «Автотест» юридик шахслар ҳайдовчиларини тайёрлаш фаолиятини тўхтатмоқда. Ижтимоий тармоқларда компания жамоасининг мурожаати пайдо бўлди. Унда шундай дейилади:\nБиз эндиликда фақат ҳайдовчиларни тайёрлаш, методика ва қўлланмалар яратиш билан шуғулланамиз. Илтимос, «Автотест» номини ёмонотлиқ қилишни бас қилинг. У бизнинг фарзандимиз, уни хафа қилдириб қўймаймиз. Йўллардаги ҳолат, сотиб олинган ҳайдовчилик гувоҳномалари ва бу ишни қилган, қилаётган ҳайдовчилар, маъсул ходимларга қарши курашишга, минглаб ўлимларнинг олдини олишга курашишга даъват қиламиз. Эътиборингиз учун яна бир бор раҳмат.


Британия матбуоти: Германия – Россиянинг навбатдаги нишони?\n12:17 / 30.01.2017\nГермания канцлери Ангела Меркель дунёдаги либерал тартибни ҳимоя қилиш мақсадида тўртинчи муддатга курашиш учун қатъий бел боғлаган, деб ёзади Британиянинг Financial Times газетаси. Бироқ, немис мулозимлари расмий Москва ўнг кучлар ғалабасини таъминлаш учун сайловларга аралишиши мумкинлигидан хавотирда.\nШу баҳона, Financial Times нашри, ўтган йили Берлинда истиқомат қилувчи рус оиласи билан боғлиқ халқаро можарони ёдга олади. Ўтган йилнинг январь ойида рус муҳожирлари оиласи аъзоси 13 ёшли Лиза Ф. уни муҳожирлар ўғирлаб кетгани ва жинсий зўравонлик қилганини таъкидлаган эди. Бироқ, немис полицияси жиноят аломатларини ҳам, қабиҳлик ижрочиларини ҳам топа олмаган. Шундай экан, хакерлик ҳужумининг оқибатларига доир қўрқув Бундестагнинг ҳар бир аъзосига тегишлидир, деб ёзади Financial Times нашри.\nГарчи жиноят аломатлари топилмаган бўлса-да, Россиянинг етакчи ОАВ қизнинг сўзларидан келиб чиққан ҳолда, Германиядаги муҳожирларнинг тажовузкорлиги ва улар содир этаётган жинсий зўравонликлар хусусида қатор лавҳалар тайёрлаган эди. Россия ТИВ раҳбари Сергей Лавров эса, немис терговчиларини сиёсий жиҳатдан муҳим ишни суриштиришни хоҳламаётганликда айблади.\nБугунги кунда Берлиндагилар Кремль маъмурияти бу каби сохта хабарлар туфайли Германиядаги парламент сайловларига таъсир этишга уриниб кўришидан хавотирда.\nБритания нашрининг ёзишича, Россия Германияга таъсир кўрсатишнинг турли усулларига эга. Хусусан, СССР парчаланганидан сўнг, Россияга ғарб қадриятларини сингдириш мақсадида ташкил этилган қўшма ташкилотлар Москвага қўл келиши мумкин.\nБироқ, Кремлнинг Украина ва Суриядаги ҳаракатлари сабабли, Россияга дўстона муносабатда бўлган немис элиталари муносабатларни тиклашга унчалик ҳам шошилаётгани йўқ. Шу боисдан ҳам, Москва оддий инсонларга мўлжалланган оммавий воситалар – интернет ва ОАВларидан фойдаланишга уриниб кўриши табиий ҳолдир, деб ёзади Financial Times.\nБундан ташқари, Россия хакерлик ҳужумларини ҳам амалга ошириши мумкин, деб тахмин қилади Financial Times. 2015 йилда APT 28 номи остидаги хакерлар гуруҳи Бундестаг серверларига ҳужум қилган ва маълумотларни ўғирлаган эди. Экспертлар бу гуруҳни Россия махсус хизматларига алоқадор, деб ҳисоблашади. Расмий Кремль бу айбловни инкор этган бўлса-да, газетанинг немис махсус хизматларидаги манбалари бунинг аксини таъкидлашади.


“САЛАФИЙЛАР” ёхуд Ислом ниқоби остидаги динбузарлар\n26 Октябрь 2021, Сешанба 16:50\nСўнгги пайтларда оммавий ахборот воситаларида, интернет сайтларида, ижтимоий тармоқларда “салафийлик”, “салафийлар” каби иборалар тез-тез такрорланиб турибди. Хўш, аслида салафийлар кимлар?\nДинийи стилоҳда “салаф” сўзи муайян бир давр билан боғлиқ маънони беради. Абдуллоҳ ибн Масъуд розияллоҳу анҳудан ривоят қилинган ҳадиси шарифда Пайғамбар соллаллоҳу алайҳи васаллам бундай дедилар: “Энг яхши давр менинг даврим, сўнг уларга яқин бўлган, сўнг уларга яқин бўлган даврлардир”(Имом Бухорий ривояти).\nУламолар мазкур ҳадисга асосланиб саодат асрида ва ундан кейинги икки даврда яшаган мусулмонларни “салафи солиҳ”, яъни “солиҳ аждодлар” деб тавсифлайдилар. Кейинги даврларда яшаган мусулмонларга нисбатан бу атама қўлланилмайди. Таъкидлаш лозимки, мазкур уч даврда яшаган барча инсонлар ҳам “салафи солиҳ”лар дейилмайди. Расулуллоҳ алайҳиссалом вафотларидан сўнг турли фитначи, бузғунчи тоифалар чиқди.Уларга нисбатан “салафи солиҳ” ибораси қўлланилмайди.\nАҳли сунна валжамоа анъанасига кўра, салафи солиҳлар давридан кейин яшаган мусулмонлар “халафлар”, яъни “кейингилар” деб аталади.\nСўнгги йилларда “салафи солиҳларга эргашиш” шиорини ниқоб қилиб олган, мутаассиб кўринишдаги “сохта салафийлар” пайдо бўлди. Улар диний, маънавий, ижтимоий ва сиёсий йўналишларда саодат асрига қайтиб, мусулмонларнинг эътиқоди ва дунёқарашини ҳозиргача турли соҳаларда эришилган натижалардан “поклаш”ни ўз олдиларига “мақсад” қилиб қўйганлар.\nҲадисларда шундай матнлар борки, юзаки қараганда, бу матнлар Қуръон ва суннатда бўлмаган ҳар қандай нарсани пайдо қилишдан қайтарилгандек кўринади. Жумладан, Имом Бухорий ривоят қилган ҳадисда: «Ким бизнинг ишимизда унда бўлмаган янгиликни пайдо қилса, у рад этилади», дейилган.\nИмом Муслим ривоят қилган бошқа бир ҳадисда эса: «Дарҳақиқат, энг яхши сўз Аллоҳнинг Китоби, энг яхши йўл Муҳаммад алайҳиссаломнинг йўлидир. Ишларнинг энг ёмони эса уларнинг янги пайдо бўлганларидир ва ҳар бир янгилик залолатдир». Юқорида келтирилган ҳадисларни тўғридан-тўғри тушуниш Исломни тараққиёт билан ҳамнафас эмаслиги ва у ўзи нозил бўлган замонгагина яроқли бўлган эски дин сифатида қораланишига олиб келади.\nҲазрат Билол розияллоҳу анҳу бомдод намозига азон айтаётганида “ас-солату хойрум минан-навм” жумласини қўшиб айтдилар. Пайғамбар алайҳиссалом буни қўллаб-қувватлаб, ҳатто доимо айтишни жорий қилганлари “бидъат”тушунчаси ҳақида кенгроқ тасаввур ҳосил қилишга кўмак беради.\nУламолар юқоридаги ҳадисларда келган “бидъат” сўзини ўрганиб, унинг луғавий ва истилоҳий маъноларини қуйидагича талқин қилганлар: “Бидъат” луғатда олдин бўлмаган бирор нарсани пайдо қилишдир. Бунга Пайғамбар алайҳиссалом ва халифалардан кейин пайдо қилинган нарсалар ҳам киради. Шунингдек, у яхши ва ёмон бўлган, ибодат ёки ибодат бўлмаган нарсаларнинг барчасини ўз ичига олади”. “Сохта салафийлар” бу борада ўта тор йўл тутиб ҳар қандай турлардаги янгиликларни бидъат ва залолат деб баҳо берган.\nАммо Ислом уламолари бу борада кенгроқ мушоҳада юритишади.Имом Шофеий бундай деганлар: «Янги пайдо қилинган ишлар икки хил бўлади. Биринчиси, Қуръон, суннат, асар (саҳобий ва салафи солиҳлар сўзи) ёки ижмога хилоф бўлган янгиликлар бўлиб, бу “бидъати саййиа”, яъни ёмон бидъат ҳисобланади. Иккинчиси, яхши нарсалар учун пайдо қилинган ишлар бўлиб, “бидъати ҳасана”, яъни яхши бидъат ҳисобланади”.\nБидъати ҳасанага тарихдан кўплаб мисолларни келтириш мумкин. Масалан, Умар ибн Хаттоб розияллоҳу анҳу мусулмонларни Убай ибн Каъб розияллоҳу анҳунинг орқасидан жамоат бўлиб таровиҳ намозини адо этаётганларини кўриб: “Бу қандай ҳам яхши бидъат”, деганлар.\nШунингдек, Абу Бакр розияллоҳу анҳунинг Қуръони каримни китоб ҳолига келтириб, жамлаганларини кўриш мумкин.\nЗамонамиз уламоларидан Имом Ноблусий бундай ёзади: «Бугунги кунда дунё каттадан-катта ўзгаришлар, тараққиётни бошидан кечирмоқда. Инсон ақлини шошириб қўядиган янги ихтиролар дунё юзини кўрмоқда. Хўш, Расулуллоҳ алайҳиссалом:“Ҳар қандай бидъат залолатдир”, деган ҳадисларида айтилган “янгилик”да айнан шуларни назарда тутганмилар?! Йўқ, албатта. Расулуллоҳ алайҳиссалом назарда тутган бидъат бу – ақоид, шариат ёки ибодат масаласида унда бўлмаган бирор нарсани қўшишдир».\nФақиҳларнинг истилоҳида ҳамда ҳадисларда қораланган бидъат деганда, диндан деб даъво қилинса-да, аслида диндан бўлмаган тўқима йўл назарда тутилади. Имом Шотибий: “Бидъат динда янги ихтиро қилинган йўл бўлиб, у ила шариатга монандлик қасд қилинади”, деган. Баъзилар уни фақат ибодат билан чегаралаганлар. Бу каби бидъат “Ҳар қандай бидъат залолатдир” деган ҳадисга мувофиқ доимо қораланади. Бу хусусда Имом Молик бундай деган: «Ким яхши деб ҳисоблаб, исломда бидъат пайдо қилса, демак у «Муҳаммад алайҳиссалом ўзлари олиб келган рисолатга хиёнат қилган» деб даъво қилибди». Чунки Аллоҳ таоло шундай дейди: «...Ана, энди бугун, динингизни камолига етказдим, неъматимни тамомила бердим ва сизлар учун Исломни дин бўлишига рози бўлдим...» (Моида сураси, 3-оят).\nДемак, мусулмонлар орасида янги пайдо қилинган нарса дин асосларига оид масалаларда бўлса, у янгилик “бидъати саййиа” ҳисобланади ва шу бидъат қораланади.\nБошқача айтганда, “бидъати залолат” фақат дин асосларига оид масалаларда бўлади. Юқорида келтирилган ҳадис ҳам айнан шунга далолат қилмоқда: «Бизнинг ишимизда янгилик пайдо қилса...», яъни ишдан мақсад Расулуллоҳ алайҳиссалом ва у зот билан бирга мусулмонлар жамоасининг ишидир. Дунёвий ишларда насс ва муайян диний қоидаларга хилоф келмаса, уларда ёмон бидъат йўқдир. Яъни, ҳаромни ҳалол, ҳалолни ҳаромга айлантириш каби бидъатларга йўл қўйилмаса, бунга эътироз йўқ.\nШу ўринда қуйидаги воқеани келтириб ўтиш ўринли. Бир куни Расулуллоҳ алайҳиссалом хурмони чанглатаётган одамлар олдидан ўтиб қолдилар ва уларга бундай қилишга ҳожат йўқлигига ишора қилдилар. Улар Расулуллоҳ алайҳиссаломга итоат этдилар, лекин ўша йили хурмо аввалгидек яхши ҳосил бермади. Шунда Расулуллоҳ алайҳиссалом: «Дунё ишларингизни ўзингиз яхши биласиз», деб айтдилар.\nРасулуллоҳ алайҳиссалом ва рошид халифалар замонида мавжуд бўлмаган, аммо кейинчалик юзага келган ҳар қандай янгилик аниқ тарзда келган насс билан рад этилмаса ва унинг натижасидан яхшилик, умумманфаат кутилса ҳамда инсонларга нафи тегса, бундай янгилик шаръий ҳалолдир.\nХулоса қилиб айтганда, Исломдаги ҳар бир янгилик агар у диндаги муқаррар қонун-қоидаларга хилоф бўлмаса, “бидъати залолат” ҳисобланмайди. Сохта салафийлик Ислом дини таълимотларига зид бўлиб, мусулмонларнинг дунёвий соҳаларда тараққиётга бўлган интилишига тўсқинлик қилувчи йўналишдир. Улар мўмин-мусулмонлар ўртасида уруш, низо ва келишмовчиликларни келтириб чиқармоқда. Ваҳоланки, динимиз ўз номи билан фақат эзгуликни тарғиб қилади.\nИлмий тадқиқотлар ва инновацион лойиҳалар маркази директори


ИнтерФУТБОЛ :: Бош мавзу – мураббийлар савияси\nБош мавзу – мураббийлар савияси\nПойтахтимизнинг Навоий кўчасида, Ўзбекистон Матбуот ва ахборот агентлиги биносининг шундоқ ёнида Саидхўжа исмли шинаванда йигит қўли-қўлига тегмай егуликлар сотади. Мана, у одатдагидек, шериклари билан баҳслашмоқда. Стол устида «ИнтерФутбол»нинг русча нашри.\n- Тортишманглар, пул қочиб кетади, - дедик уларга луқма ташлаб ва Саидхўжадан сўрадик:\n- Футболга қаттиқ қизиқасизми?\nТамом. Сўроғимиз якунланмай туриб, мухлисимиз тилининг тушови ечилди:\n- «Пахтакор»га нима бўляпти? Мухлисларига-чи? Яқинда Шимкентга бориб, Рома амаки меҳмони бўлдим. Битта катта хонанинг деворларига бўш жой қолдирмай, «Пахтакор»нинг машҳур футболчилари суратларини ёпиштириб чиқибди. Мезбон бошқа мавзуга чалғимай, нуқул севимли жамоаси аҳволини суриштирди. Мен эса ўзгаришлар сезилаётганлигини айтдим, лекин мақтанолмадим.\nУнга тасалли бериб, мураббий асосий таркибни танлаш ва шунга яраша услуб шакллантиришда қийналаётганини, насиб этса, ҳаммаси изга тушишини таъкидладик.\nШу куни яна икки қўнғироқ алоҳида эътиборимизни тортди. Аввалига бир талаба - мухлис ҳаммани «Бунёдкор» - «Бухоро» учрашувига оммавий тарзда жўнашаётганини айтиб, ўйин натижаси билан боғлиқ фикримизни билишга қизиқди. Унга «Бунёдкор»да нисбий устунлик мавжудлиги тушунтирдик ва оммавийликдан бироз ажабланганимизни айтдик.\n- Майли, футбол - талаба ёшларнинг жону-дили, - деди у ўзига хос «дипломатия» билан. Кейин эса телефон гўшагида доимий мухлисимиз Ғуломжон ака Ҳамидовнинг шоду-хуррам овози янгради:\n- Муҳаммаджон! Шеърларимга эътибор қаратмаяпсизларми? Биров ўқимаяптими? Биз томонга ҳам бир қиё боқинглар. Лекин ҳозир кайфия-тим чоғ. ЖЧ-2018га 2та чипта сотиб олдим. Очилиш маросими ва биринчи ўйинга, яна Аргентина - Исландия учрашувига.\nБиринчиси 440, иккинчиси 330 долларга тушди. Бундай имкониятдан фойдаланмасак бўлмайди. Месси ижросидаги ўйинни стадионда туриб кузатмоқчиман. У «Севилья» билан баҳсда майдонга тушмаса, «Барса» роса қийналарди. Месси - ярим жамоа!\nФахрий мухлиснинг тўхтамай сўзлашидан завқимиз тошди. Салкам 80 ёшда шунча ғайрат-шижоатни сақлаб қолиш - футболга муҳаббат ва соғлом турмуш тарзининг натижаси.\nМуҳтарам мухлис! Сезиб турибсизки, ушбу мулоқотларда бугунги футбол муҳитимиз манзаралари ўз аксини топган. Гўё Саидхўжанинг сўзларини эшитгандек, Шота Арвеладзе «Нефтчи»га қарши кечган баҳсда асосий таркибга ўзгача ёндашди. Бу сафар Владимир Козак, Азим Аҳмедов ва Жасур Яхшибоевга имконият яратди.\nМуҳими, йигитлар мураббийни уялтиришмади. Ўйиндан, голлардан «шерлар»нинг мухлислари роса яйрашди. Яна Шота Арвеладзега савол: «Ниҳоят, асосий таркиб борасида бир тўхтамга келдингизми ёки изланишлар мавсум охиригача давом этади?» «Нефтчи» эса «Сток Сити» каби баҳснинг биринчи бўлимида яхши кўринди, аниқроғи, нисбатан ишончли ҳимояланди.\nДейлик, Достон Турсунов жамоадошларини етарлича руҳлантирди. Бироқ биринчи бўлим охиридаги автогол «Нефтчи»даги маромни бузиб юборди. Энг ачинарлиси, фарғоналиклар 4та ўйинда ҳам гол уролмадилар. Бу - жиддий ўйлашни тақозо этувчи муаммо.\nАна, таркибдаги ўзгаришлар сабаб, «Пахтакор» ўйинида жонланиш сезилди. Назаримизда, «Нефтчи» ҳам таркиб ва тактик жиҳатдан шундай янгиланишга муҳтож. Акс ҳолда, жамоанинг ўтган мавсум бежиз олий лига аутсайдерига айланмагани яна бир бор ўз исботини топади.\n«Қизилқум» мутасаддиларининг дастлабки 3та турдан тегишли хулоса чиқаришгани эса қувонарли ҳол. «Нефтчи» раҳбарияти ҳам Суперлигада иштирок этиш учун берилган имкон-имтиёз ҳурматидан вазиятни назорат остига олиши даркор. Фурсат кутиб турмайди.\nФақат тезкор қарорлар жамоани қутқаради. Умуман олганда, «Сўғдиёна» ва «Нефтчи» таркибида истеъдодли футболчилар мавжуд. Лекин ҳар икки жамоа бошқаларга нисбатан бўш ўйин кўрсатаётгани беихтиёр мураббийлар мавзусини ёдга солади. Фикримизча, ушбу клублар мураббийлар штаби янги ва малакали мутахассисларга эҳтиёж сезмоқда.\nКези келганда айтиб ўтамиз, малакали мураббийлар мавзуси ҳаттоки, Суперлига миқёсида муҳокама қилишга арзигулик масала. Тўғри, элит дивизион учрашувлари қизғин кечмоқда, баҳсларда шиддат яққол кўзга ташланмоқда. Афсуски, бу ҳол савия юқорилигидан дарак бермайди. Суперлига жамоаларини, асосан, камтарона савияга эга мураббийлар бошқаришмоқда.\nУларнинг даражаларини ошириш - футболимиз ва Суперлига савиясини кўтариш демак. Футболимиз мутасаддилари чемпионат формати ва регламентини ўзгартириб, зарур ташкилий ислоҳотларни амалга оширишди. Суперлиганинг 4та тури доирасидаги баҳслар кўрсатдики, эндиги ислоҳот мураббийлар савияси билан боғлиқ.\nБалки ЎФА ташаббуси билан еврофутболнинг таниқли мутахассислари иштирокида ҳар бир жамоада сайёр дарслар ташкиллаш керакдир. Эҳтимол, бутунлай бошқача йўл танланар. Ҳар ҳолда, бу муаммо ечимини ортга суриш ярамайди. Мураббийларнинг янги авлодини тарбиялагунча футбол яна ва яна олға босади.\nОртда қолмасликнинг ягона йўли - ҳозирги мураббийлар таркибини қўллаб-қувватлаш ва уларни изланишга чорлаш. Айни ҳолатда улар ўз ёғларига қовурилишмоқда. Бизнингча, истеъфолар футболимизни инновациялардан чегаралаш билан тенг. Чунки қайсидир мураббий истеъфога чиқарилса, унинг ўрнига савияси юксак бошқа мутахассис келмаслиги аниқ.\nАхир футболимиз муҳитида шундай мақомга муносиб мураббийлар йўқ ҳисоби. Агар юқори савияли мутахассис топилганида, «Локомотив» мураббийлар штаби аллақачон ўзгартириларди. Кучли таркибга эга клубнинг муваффақиятсизлигини нуқул омадсизлик билан изоҳлаш ярашмайди.\nЖамоа кетма-кет мағлубиятга учрамоқдами, демак, уни омадсизлик эмас, балки қандайдир муаммо таъқиб қилмоқда. Бу айнан мураббий билан боғлиқ бўлиши ҳам мумкин. Қаранг, Хосеп Гвардиола даврида асосий таркибдан нари сурилган айрим футболчилар Юпп Хайнкес бошқарувида қандай ўйнашмоқда?!\nИшонч ортидан аввалги олтин таркиб «Бавария»ни яна кучайтирмоқда. Ҳа, биламиз, бу жараён узоққа чўзилмайди. Арьен Роббен ва Франк Рибери каби футболчиларнинг ёрқин фаолияти энди ортга қайтмайди. Бу ўринда бизни қизиқтирган масала мураббий ва футболчи ўртасидаги муносабатдир.\nАён бўлмоқдаки, кекса мураббий даври ўтаётган футболчилар билан яна шонли лаҳзаларни қўмсамоқда. Мюнхен «машинаси» бу йўлда «Боруссия» Д. билан ажо-йиб репетиция ўтказди. Рақиб жамоа - «Севилья» ҳам бўлажак жангга жиддий ҳозирланаётганини билдириб қўйди. Эҳ, Месси бўлмаганида, «Барселона»нинг аҳволи не кечарди - бу энди кўпчиликка аён ҳақиқат.\nХуллас, бугун-эрта футбол дунёси сизу-бизни асло зериктирмайди. Бир томонда - ЕЧЛ олишувлари, бошқа тарафда - «Локо»нинг ОЧЛдаги тақдири...


NATO Финляндия ва Швециянинг ташкилотга аъзо бўлиши ҳақида баёнот берди – Bugun.uz\nЖаҳон - 9:40 · 29.04.2022\nNATO Финляндия ва Швециянинг ташкилотга аъзо бўлиши ҳақида баёнот берди\nNATO бош котиби Йенс Столтенберг Швеция ва Финляндиянинг альянсга аъзо бўлишини кутаётганини айтди. Бу ҳақда «Reuters» хабар берди.\nЭслатиб ўтамиз, аввалроқ Швеция ва Финляндия ёзда NATO’га аъзо бўлмоқчилиги маълум бўлган. Хелсинки июнь ойида блокка аъзо бўлиш учун ариза топшириши келтирилган. NATO Швеция ва Финляндия разведка маълумотларини йиғишда альянс имкониятни кенгайтиришини таъкидлаган.\nХорватия президенти Зоран Миланович бу давлатларнинг NATO’га аъзо бўлишига қарши чиққан. Унинг фикрича, бу масалани Болқондаги вазият тўлиқ ҳал этилгунга қадар қолдирмоқ керак.\nАввалроқ NATO кемалари ҳарбий машғулотлар учун Болтиқ денгизига кирганди. Шунингдек, NATO Россиянинг альянс мамлакатларига эҳтимолий ҳужумига тайёрланаётганди.


Шавкат Мирзиёев Тожикистон Олий Мажлиси Вакиллар палатаси раисини қабул қилди - Hidoyat.uz\nШавкат Мирзиёев Тожикистон Олий Мажлиси Вакиллар палатаси раисини қабул қилди\nАсосий саҳифа Янгиликлар Ўзбекистон янгиликлари Шавкат Мирзиёев Тожикистон Олий Мажлиси Вакиллар палатаси раисини қабул қилди\nЧоп этилди Oktabr 8, 2019 Шавкат Мирзиёев Тожикистон Олий Мажлиси Вакиллар палатаси раисини қабул қилдиda fikr bildirishni o'chirish\nЎзбекистон Республикаси Президенти Шавкат Мирзиёев 7 октябрь, душанба куни Тожикистон Олий Мажлиси Вакиллар палатаси раиси Шукуржон Зуҳуров бошчилигидаги делегацияни қабул қилди. Бу ҳақда Президент матбуот хизмати хабар берди.\nШу муносабат билан Тожикистон парламенти делегациясининг Ўзбекистонга ташрифи қардош мамлакатлар ўртасидаги дўстлик, яхши қўшничилик ва стратегик шериклик муносабатлари мустаҳкамланиб бораётганининг ёрқин далилидир, дейилади Пезидент матбуот хизмати хабарида.\nОлий мартабали меҳмон, ўз навбатида, Шавкат Мирзиёевга самимий қабул учун миннатдорлик билдирди ҳамда Тожикистон Президенти Эмомали Раҳмоннинг саломи ва эзгу тилакларини етказди.\nУчрашувда ўзаро алоқалар барча даражаларда фаоллашгани қайд этилди. Олий даражада эришилган келишувларни амалга ошириш мақсадида қўмиталар ва парламентлараро гуруҳлар даражасида яқиндан ҳамкорликни йўлга қўйиш муҳимлиги таъкидланди.\nУчрашув сўнгида Шукуржон Зуҳуров Тожикистон парламенти қардош икки мамлакат ва халқ манфаатлари йўлида дўстлик ва стратегик шерикликни янада мустаҳкамлашга ҳар томонлама кўмаклашишга тайёр эканини билдирди.\nТожикистон Олий Мажлиси Вакиллар палатаси раиси жорий йил декабрь ойида Ўзбекистон парламентига сайловлар муваффақиятли ўтишини тилади.


Ўзбекистонда бир оилага нечта мобил телефон тўғри келади? - 02.11.2020, Sputnik Ўзбекистон\nЎзбекистонда бир оилага нечта мобил телефон тўғри келади?\n2020 йил 9 ой маълумотларига кўра, 100 та уй хўжалигига тўғри келадиган мобил телефонлар сони 285 тани ташкил этди. 02.11.2020, Sputnik Ўзбекистон\n2020 йил 9 ой маълумотларига кўра, 100 та уй хўжалигига тўғри келадиган мобил телефонлар сони 285 тани ташкил этди.\nТОШКЕНТ, 2 ноя — Sputnik. 100 та уй хўжалигига нечта мобил телефон тўғри келади?\nДавлат статистика қўмитасининг уй хўжаликлари танлама кузатувлари маълумотларига кўра, 2020 йилнинг январь-сентябрь ҳолатига 100 та уй хўжалигига тўғри келадиган мобил телефонлар сони 285 тани ташкил этди.\n2010 йилда ушбу кўрсаткич 145 тани, 2015 йилда 234 тани ташкил этган.


Гидроманипуляция ёки сув ресурслари босим ўтказиш қуроли сифатида - Ўзбекистон Республикаси Қишлоқ хўжалиги вазирлиги\nАммо таҳлиллар шуни кўрсатмоқдаки, Тожикистонда Роғун ГЭСи ва Қирғизистонда Қамбарота ГЭСлар тармоғини қуриш лойиҳаларини илгари сураётган, трансчегаравий дарёларнинг юқори қисмида жойлашган қўшни давлатлар раҳбарларини бу нарса унчалик безовта қилмаяпти.\nҲолбуки, мазкур ҳудуднинг сейсмик жиҳатдан юқори даражада хавфлилиги, лойиҳаларнинг ўзи ҳам пухта ўйланмаганлиги бутун бир минтақанинг хотиржамлиги, миллионлаб кишиларнинг ҳаёти ва саломатлигига жиддий таҳдид солмоқда. Улар келтираётган асосий важлардан бири шуки, ривожланишнинг айни пайтдаги босқичида мустақил давлатлар ўз энергетик салоҳиятини кучайтириб бориши лозим. Гўёки, бундай йирик иншоотлар, уларнинг фикрича, қўшни давлатларга зарар етказмас эмиш. Лекин холис экспертларнинг кўпчилиги бу масалага бошқача қарайдилар.\nМутахассислар Роғун гидроэлектростанциясининг қурилиши қимматга тушадиган тадбир ва унинг қишлоқ хўжалик маҳсулотлари етиштириш ҳажмининг ошишига ҳеч қандай алоқаси йўқ, деб таъкидлашмоқда. Табиийки, бундай катта иншоотга кетадиган сарф-харажатни қоплаш учун Тожикистонда ундан йил давомида энергия ишлаб чиқариш учун фойдаланишдан бошқа йўл йўқ. Шундай қилиб, тожикистонлик гидроэнергетиклар йиллик энергия ишлаб чиқариш ҳажмини қарийб икки марта оширадилар. Вахш ГЭСлар тармоғининг қишки мавсумдаги энергия чиқариш миқдорини кўпайтириб, ёзда эса дарёнинг қуйи оқимида жойлашган давлатларга сув ўтишини камайтиришади.\nШунингдек, Роғун сув омборининг бунёд этилиши ва ундан энергетик тартибда фойдаланиш қуйи ҳудудларда истиқомат қилаётган аҳолини тоза ичимлик суви билан таъминлаш масаласига ҳам салбий таъсир кўрсатади. Капарас сув омборида чучук сув тўплаш амалда мумкин бўлмай қолади. Оқим камайган вақтда дарё сувининг минераллашув даражаси ҳам ошади, натижада устки сувлардан таъминланиб турувчи ер ости сувларининг сифати пасаяди, ичиш учун яроқли ҳисобланган захиралар миқдори қисқариб кетади. Бу эса дарё ва каналларнинг қуйи қисмида жойлашган сув олиш қурилмаларининг ишдан чиқиши хавфини туғдиради, устига-устак, янги сув хўжалиги иншоотларини қуриш билан боғлиқ асоссиз молиявий харажатларни келтириб чиқаради.\nНуфузли мутахассисларнинг фикрича, ёзда сув сарфининг камайиши дарё сувининг гидрокимёвий режимига ва минераллашувига таъсир кўрсатади, ўз навбатида, суғориладиган майдонларда тузлар тўпланиши тезлашади. Қишлоқ хўжалигида фойдаланиш мумкин бўлмайдиган ерлар гўёки туз тўплагич аккумулятор сингари Амударёнинг қуйи оқимини шўрхок тақирга айлантиради. Тузлар эса теварак-атрофга тарқалиб, минтақанинг шусиз ҳам бузилган экологик-мелиоратив ҳолатини янада ёмонлаштиради.\nШунга ўхшаш пухта ўйланмаган ҳаракатларнинг аянчли оқибати сифатида Орол денгизининг қуриган қисмидаги чўлга айланиб бораётган ҳудудларни мисол қилиб келтириш мумкин. У ерда шамол кўтариб учираётган туз ва чанг узоқ-узоқ масофаларга тарқалаётгани маълум-ку. Амударёдаги вазият (яъни қишда ортиқча, кераксиз сувнинг кўп бўлишию ёзда етишмай қолиши) анча йиллар давомида такрорланса, тупроққа, унинг унумдорлигига етказиладиган зиён ҳам ортиб бораверади, натижада қуйи бўғинда умуман деҳқончилик қилишга шароит қолмайди. Бундан ташқари, Амударёнинг ўрта ва пастки қисмида сунъий равишда ҳосил қилинадиган сув тақчиллиги унинг ўзани қуриб кетишига ва ҳалокатли эпидемиологик вазиятнинг юзага келишига сабаб бўлади.\nЎзаннинг бузилиши ва қишда катта ҳажмдаги сувнинг келиши Амударё сатҳининг кўтарилишига, тиқилмалар ҳосил бўлиб, сувнинг сингиши қийинлашувига олиб келади ва суғориладиган ерлар ботқоққа айлана боради. Шундай қилиб, қишлоқ хўжалик экинларига тузатиб бўлмас даражада катта зарар етади. Охир-оқибат, аҳоли яшайдиган жойларни, шаҳар ва қишлоқларни, муҳандислик иншоотларини сув босади.\nМинг афсус, Роғун ГЭСи ва Қамбарота ГЭСлар тармоғини қуриш ташаббускорлари бундай гидротехник иншоотларнинг лойиҳасидаги камчиликларга ҳам эътибор беришмаяпти, ваҳолонки, унда йирик сув омборларининг геостатик мувозанатга таъсири ҳисобга олинмаган. Ахир бунчалик гигант иншоотлар кўп тоннали тўғон ва бошқа қурилмалар, сув омбори тубига йиғиладиган балчиқ туфайли тобора кўпайиб, кучайиб борувчи сув массаси ва бошқа омиллар ҳисобига мазкур ҳудуднинг геостатик мувозанатини бутунлай ўзгартириб юбориши ҳаммага ойдек равшан-ку. Ер қобиғи, одатда, кўпгина тектоник блоклардан иборат бўлади, у шундай оғир юкдан ларзага келиши ва блоклар жойидан қўзғалиб, зилзила юз бериши мумкин.\nЎзбекистон Республикаси Президенти Ислом Каримов БМТнинг Нью-Йоркда бўлиб ўтган Мингйиллик ривожланиш мақсадларига бағишланган саммитидаги маърузасида Амударё ва Сирдарё оқимининг камайиши мазкур кенг минтақанинг шундоқ ҳам заиф экологик мувозанатини бутунлай ўзгартириб юбориши мумкин, деб таъкидлаган эди. Бундай шароитда ушбу дарёларнинг юқори қисмида улкан тўғонли гидроиншоотларни қуриш бўйича 30-40 йил аввал, собиқ шўро тузуми даврида ишлаб чиқилган лойиҳаларни амалга оширишга уриниш, агар бўлажак қурилиш майдонининг сейсмик даражаси 8-9 баллигини ҳисобга олсак, экологияга тузалмас жароҳат етказиши, кейинги йилларда дунёда кузатилаётган ўта хавфли техноген ҳалокатларга сабаб бўлиши янада ойдинлашади.\nСув Ер куррасида яшаётган барча инсонларга инъом этилган умумий неъмат ва ҳеч нарса билан алиштириб бўлмайдиган табиий бойликдир. Аҳолининг ижтимоий-иқтисодий фаровонлиги ва қулай экологик вазият айнан у билан боғлиқ. Шундай экан, сувдан алоҳида бир давлат манфаати йўлида фойдаланиш, бу қўшниларга хавф солиши мумкинлигини ҳисобга олмаслик халқаро ҳуқуқнинг тегишли меъёр ва тамойилларини тўғридан-тўғри бузиш демакдир.\nБМТ ЕИКнинг 1992 йил 17 мартдаги трансчегаравий очиқ сув оқимлари ва халқаро кўлларни муҳофаза қилиш ҳамда фойдаланиш бўйича Конвенцияси, шунингдек, БМТнинг 1997 йил 21 майдаги Халқаро сув оқимларидан фойдаланиш ҳуқуқи ҳақидаги Конвенциясида аниқ белгилаб қўйилганидек, трансчегаравий дарёлардан фойдаланиш, шу жумладан, гидроэнергетик иншоотларни қуришга тегишли ҳамма қарорлар атроф-муҳитга катта зиён етказмаслиги, чегарадош давлатлар манфаатини камситмаслиги керак.\nСув муаммосини халқаро ҳуқуқнинг умумэътироф этилган меъёр ва тамойиллари асосида ҳал этишга қаратилган ушбу икки ҳужжатни Ўрта Осиё давлатлари орасида ҳозирча фақат Ўзбекистон имзолаган. Конвенцияларга қўшилиш билан мамлакатимиз халқаро сув ҳуқуқи меъёр ва тамойилларини ҳурмат қилиши ҳамда уларга содиқлигини исботлади, дарё сувларини, шу жумладан, ўз ҳудудидан оқиб ўтувчи трансчегаравий дарёларнинг сувини эҳтиёт қилиш, сифатини яхшилаш бўйича аниқ чора-тадбирларни амалга ошириб келмоқда.\nМамлакатимизда сув хўжалиги тизими ислоҳ қилинди. Сув ресурсларини бошқаришда маъмурий-ҳудудий бошқарув шаклидан ҳавзавий бошқарувга ўтилган. Сув захираларидан тежамкорлик билан фойдаланиш, мелиорация иншоотларини реконструкция қилиш ва қуриш, магистраль каналлар, коллекторлар, дренаж тармоқлари ва насос станцияларини тиклаш ҳамда таъмирлаш бўйича мақсадли ишлар олиб борилмоқда. Соҳага янги инновацион технологиялар жорий этилмоқда, ерларнинг мелиоратив шароитларини яхшилаш ва муҳандислик инфратузилмасини ривожлантириш учун давлат томонидан тўғридан-тўғри инвестициялар ажратилмоқда. Кейинги йилларда Ўзбекистонда қишлоқ хўжалиги ишлаб чиқаришини диверсификация қилиш бўйича ҳам катта ишлар амалга оширилди. Кўп сув талаб қилувчи ғўза, шоли ва беда ўрнига намликка нисбатан камроқ эҳтиёж сезадиган бошоқли дон, полиз экинлари ва бошқа ўсимликларнинг майдонлари кенгайтирилди. Сув, ер ресурсларини бошқариш ва ривожлантириш билан боғлиқ бир қатор миллий концепциялар, стратегиялар, дастурлар ва ҳаракат режалари қабул қилинган ва ҳаётга татбиқ этилмоқда.\nЯна Роғун ГЭСига қайтсак. Сув омбори энергетик режимда ишлайдиган бўлса, айни вақтдаёқ экинларни суғориш даврида мавжуд бўлган сув етишмовчилиги келгусида янада кўпроқ сезилиб, у 22,2 фоизга ортиши кутилмоқда. Ҳозир сув тақчиллиги билан ажралиб турган айрим йилларда энергетик ва ирригацион режимдаги фарқ Роғунсиз ҳам 5,6 куб метрни ташкил этаяпти. Роғун қурилса, бу фарқ 10 ва ундан ортиқ куб метрга етади. Яъни электр энергиясини энергетик ва ирригацион режимда ишлаб чиқариш ўртасидаги фарқ деярли икки бараварга ошади. Бу эса глобал даражадаги ўзгаришлар, олдиндан кўриб бўлмайдиган оқибатлар деганидир. Шундай қилиб, табиий мувозанатга ҳар қандай аралашув, агар у техноген ўзгаришлар келтириб чиқариши мумкин бўлса, албатта, чуқур экспертизадан.\nЯқинда Рио-де-Жанейро (Бразилия)да бўлиб ўтган БМТнинг барқарор ривожланиш бўйича Конференциясида қайд этилганидек, аҳолининг фаол даражада ўсиши, жадал саноатлашиш, глобаллашув, озиқ-овқат маҳсулотларига талабнинг ортиши, электр энергияси ишлаб чиқариш каби инсоннинг фаолият турлари билан боғлиқ омиллар чекланган табиий ресурсларга босим ўтказмоқда. Иқлим ўзгариши, атроф-муҳитнинг ифлосланиши, сув ва бошқа ресурсларнинг етишмовчилиги шароитида бизнинг экотизимимиз жуда кўп хавф-хатарларга дуч келаётир. Ҳаёт учун энг зарур табиий бойлик ҳисобланадиган сув эса, шубҳасиз, барқарор ривожланишни таъминлашда ҳал қилувчи ресурсдир. Шунинг учун ҳам сув ресурсларини сақлаш ва улардан фойдаланишга тегишли муаммолар бутун дунёда катта ташвиш уйғотмоқда. Афсуски, сайёрамизда ишлатиш учун яроқли ва олиш мумкин бўлган сув захиралари анчайин чекланган, боз устига, нотекис тақсимланган. Ҳозирги даврда қатор мамлакатларнинг аҳолиси сув муаммосидан азият чекаётир, тоза ичимлик суви тақчиллиги айрим давлатларда, айниқса, қишлоқ жойларда, озиқ-овқат маҳсулотлари етишмовчилигига ва турмуш шароитининг ёмонлашувига сабаб бўлаяпти.\nБеихтиёр савол туғилади: хўш, қурилиш лойиҳасини зўр бериб ҳимоя қилаётган ташаббускорлар мана шундай исботу далиллар ҳақида, бир лаҳза бўлса-да, ўйлаб кўришдимикан?\nЧамаси, Роғун ГЭСи ва улкан сув омборини қуришдан кўзланган асосий мақсад республика аҳолисини электр энергияси билан таъминлашдан иборат эмас, чунки бундай катта миқдордаги энергия Тожикистонга, ҳатто, узоқ истиқболда ҳам керак бўлмайди. Мақсад -асрлар давомида минтақамиздаги хотиржамлик ва фаровонлик манбаи бўлиб келган азим дарёнинг қуйи бўғинида жойлашган давлатларга сиёсий ва иқтисодий босим ўтказиш “қуроли”ни яратишдир. Ҳаммаси оддий. Роғун ГЭСидек стратегик объектга эга бўлиш сув ресурслари билан “манипуляция” (айёрона хатти-ҳаракатлар) қилиб, ўз ғаразли манфаатларини илгари суриш, бошқаларга шарт ва талаблар қўйишга имкон беради. Буни тугмачали “қора чамадон”га ўхшатиш мумкин. Тугмачани босиш эса даҳшатли оқибатларга, юз йиллар давомида аҳил-иноқ яшаб келган халқлар орасига рахна солишга олиб келади.\nБугунги кунда Амударё ва Сирдарёнинг сув ресурсларидан фойдаланиш соҳасидаги минтақавий ҳамкорлик Оролни қутқариш халқаро жамғармасининг (МФСА) органи бўлган Сув хўжалиги давлатлараро мувофиқлаштириш комиссияси (МКВК) фаолияти доирасида амалга оширилади. Ушбу комиссиянинг аъзолари-минтақадаги бешта давлат: Ўзбекистон, Қозоғистон, Қирғизистон, Тожикистон ва Туркманистоннинг сув хўжалиги органлари раҳбарларидир. Ташкилотнинг вазифаси Амударё ва Сирдарёнинг сув ресурсларини тақсимлаш, ҳар бир давлат учун йиллик сув истеъмоли лимитларини ҳамда йирик сув омборларининг иш режимини тасдиқлашдан иборат.\nЛекин кейинги йилларда Тожикистон ва Қирғизистон минтақанинг сув ресурсларини бошқаришда энергетика манфаатлари ва “сув -энергия” механизми акс этмаганлигини баҳона қилиб, нафақат МКВК, балки бутун МФСА тузилмасини ислоҳ қилиш тарафдори бўлиб чиқишмоқда. Бунда улар МФСА, МКВК ва уларнинг ижроия органлари бўйича янги келишувни ишлаб чиқишни таклиф этишаётир. Қўшни давлатларнинг бундай ҳаракатларидан мақсад, қандай бўлса-да, минтақанинг сув ресурсларини бошқариш масалаларини МФСА доирасида энергетика билан боғлиқ ҳолда кўриб чиқишга эришиш, шу орқали ўзларининг гидроэнергетик ҳукмдорлигини ўрнатишдан иборат.\nБуларнинг ҳаммаси “гидроманипуляция” кўринишлари бўлиб, жаҳон ҳамжамияти лойиҳа ташаббускорларининг шу сингари уринишларини ёқламайди. Масалан, 2012 йилнинг ноябрь ойида Римда Трансчегаравий очиқ сув оқимлари ва халқаро кўлларни муҳофаза қилиш ҳамда фойдаланиш бўйича Конвенция томонлари йиғилишининг олтинчи сессиясида ўтказилган давра суҳбатида Табиатни муҳофаза қилиш ва тадқиқ этиш институти эксперти Э. Карусо Роғун ва Қамбарота ГЭСлари қурилиши масаласига тўхталар экан, трансчегаравий дарёлардан фойдаланиш бир ёки бир неча давлатларнинг имтиёзи бўла олмаслигини, йирик тўғонлар қурилиши дарё бўйидаги барча давлатлар, айниқса, пастки қисмда жойлашганлар билан, албатта, келишилган бўлиши кераклигини таъкидлади. Бунинг устига юқори оқимдагиларнинг ўз гидроэлектростанцияларидан “қуйидагилар” манфаатини ҳисобга олмай фойдаланиши бу мамлакатлар иқтисодиёти ва аҳолиси учун ҳам ҳалокатли оқибатларни келтириб чиқариши мумкин, бунга эса йўл қўйиб бўлмайди. Эксперт, Европа давлатлари тажрибасидан келиб чиққан ҳолда, сейсмик ҳудудда анча самарали ва хавфсизроқ бўлган кичик ГЭСлар қуриш мақсадга мувофиқроқ эканлигини таъкидлади. “АQ International” компанияси директори, сув масалалари бўйича эксперт С. Качёла ўз маърузасида Амударё ва Сирдарё сувларидан номақбул фойдаланиш Оролбўйидаги вазиятнинг кескин ёмонлашувига сабаб бўлишини қайд этди. Унинг фикрича, юқорида жойлашган давлатлар сувга катта эҳтиёж сезаётган қўшни давлатларнинг манфаатларини ҳисобга олишлари керак. Шунинг учун масалани келишган ҳолда, тўпланган тажриба ва амалдаги халқаро ҳуқуқий ҳужжатларга асосланиб ҳал этиш лозим.\nИталиянинг “La Nostra Gazzeta” журнали муҳаррири Д. Симоне Ўрта Осиёнинг трансчегаравий дарёларида ГЭСлар қурилиши билан боғлиқ воқеаларни бир неча йилдан буён кузатиб бораётганини, мана шундай долзарб масалани ҳал этишда пастки қисмдаги давлатлардан фақатгина Ўзбекистон фаол қатнашиб келаётганидан афсусда эканини айтиб ўтди. Унинг фикрича, Амударё ва Сирдарёнинг пастки бўғинида жойлашган давлатлар қурилиш қандай оқибатларга олиб келиши мумкинлигини англаб етишлари ва муаммо ечимида янада фаолроқ иштирок этишлари керак.\n“Ўрта Осиёдаги сув масаласи - умуман тараққиёт ва хавфсизлик масаласининг ажралмас қисми”, дея таъкидлади Геосиёсий тадқиқотлар ва амалий фанлар институти илмий ходими Д. Читати. У трансчегаравий дарёларнинг юқори қисмида жойлашган давлатлар халқаро сувларга тегишли БМТ конвенцияларига, уларнинг асосий талаблари, шу жумладан, дарёдан фойдаланганда атроф-муҳитга ва чегарадош давлатлар манфаатларига зиён етказмаслик шартларига қатъий риоя этишлари лозим, деб ҳисоблайди.\nМухтасар айтганда, сув масаласида нафақат минтақавий, балки глобал миқёсда юз берган вазият ҳамда ортиб бораётган хавф шуни кўрсатмоқдаки, трансчегаравий сув ресурсларидан адолатли ҳамда оқилона фойдаланиш муаммоси фақат ва фақат халқаро ҳуқуқнинг асосий тамойилларига таянган ҳолда ҳал этилиши лозим. Умид қиламизки, улкан энергетик иншоотларни қуриш ташаббускорлари ниҳоят бу ишга онгли равишда ёндашадилар ва халқаро ҳуқуқ тамойилларига риоя этадилар.


Ўзбекистон жисмоний шахсларидан нечта шкала бўйича даромад солиғи олинишини биласизми?\n19:10 / 26.07.2017\nХалқаро Пресс-клубда бўлиб ўтган Ўзбекистонда солиқ ислоҳотига доир сессияда республикадаги жисмоний шахсларга солинадиган даромад солиқлари миқдори ҳам муҳокама қилинди. Кун.uz мухбирининг Сингапур давлати мисолида даромад солиқлари ҳақида маълумот бериб, Ўзбекистонда қачон қисқартирилиши борасида берган саволига Молия вазири ўринбосари Мубин Мирзаев жавоб берди.\n“Ўзбекистонда бугунги кунда жисмоний шахсларга солинадиган даромад солиғи бўйича 4 та шкала мавжуд. Бунда биринчи шкала бўйича бир минимал иш ҳақи (энг кам ойлик иш ҳақи - 149,750 сўм)гача бўлган даромадга 0 ставкада даромад солиғи ўрнатилган, яъни умуман даромад солиғи тўланмайди. 1 минималдан ( энг кам ойлик миқдори назарда тутилмоқда) 5 минималгача бўлган шкала бўйича (149, 750 сўмдан 748, 750 сўмгача) 7,5 фоиз даромад солиғи тўланади, бундан 6,5 фоизи давлат бюджетига, 1 фоизи жамғариб бориладиган пенсия ҳисоб рақамига тушади.\nУчинчи шкала бу беш минималдан 10 минималгача бўлган даромадларга (748,751- 1 млн 497,500 сўм) 16 фоиз даромад солиғи солинади. Ва 10 минималдан юқори даромадларларга 23 фоиз солиқ солинади. Бундан 22 фоизи давлат бюджетига тушади. 1 фоизи жамғариб бориладиган пенсия жамғармасига ўтказилади”, - деди Молия вазири ўринбосари.\nШу ўринда, Кун.uz мухбири маълумот сифатида тақдим этган Сингапур республикасидаги даромад солиқлари борасидаги ҳамда Ўзбекистондаги даромад солиқларига доир жадвални тақдим этсак. Қиёслаш эса, ўқувчига ҳавола.\nСингапурда жисмоний шахслар даромадига солинадиган солиқ ставкалари:\nЎзбекистондаги жисмоний шахслар даромадларига солинадиган солиқлар:\nЎзбекистон Сингапур даромад солиғи


Ўз кумиринг ашаддий рақибингга айланмагунча бўш келма / Olamsport.com\nЎз кумиринг ашаддий рақибингга айланмагунча бўш келма\nТеглар : Майкл ФелпсСузиш\nОлимпия ўйинлари тарихида 23 та олтин, 3 та кумуш ва 2 та бронза медалларини қўлга киритган афсонавий Майкл Фелпс ҳақида эшитган бўлсангиз керак.\nУнинг ғалабалари ҳақида ҳам кўп эшитганмиз. Бироқ унда эслаб ўтишга арзигулик мағлубиятлар ҳам бор. Қуйида улардан бири ҳақида ҳикоя қиламиз. Бу реал ҳикояни “Ўз кумиринг ашаддий рақибингга айланмагунча бўш келма” деб номладик.\nФелпснинг “шоҳ йўналиши” баттерфляй усулида сузиш. Бу фактни сал кейинроқ ёд оламиз. Хитой ва Сингапур давлатлари бир-бирига яқин. Пекиндаги Олимпиадани кўриш учун сингапурлик ёш сузувчи, 13 яшар Йозеф Скулинг Хитойга келади. Унинг ягона орзуси ўз кумири Фелпс билан суратга тушиш бўлган ва болакай ўз мақсадига етган ҳам.\nРио-2016. Орадан 8 йил ўтиб, ўша болакай дунёнинг энг кучли сузувчиларидан бири бўлиб вояга етди. Майклнинг фаолиятидаги сўнгги стартларидан бири ушбу Олимпиадада 100 метрга баттерфляй усулида сузиш баҳси эди. Не ажабки, Фелпс ҳам, Скулинг ҳам ушбу йўналишда финалгача етиб келишди. Якунда Йозеф Скулинг ўз кумирини баттерфляй усулида, яъни Майклнинг “шоҳ йўналиши”да Олимпия ўйинларида доғда қолдириб, олтин медални қўлга киритди. Бу эса ўз кумири ортидан эргашган болакайнинг вақти келиб афсонавий сузувчини мағлуб этгани ҳақидаги воқеа билан жаҳон нашрларида бонг урилди.\n2008 ва 2016 йилларда олинган ушбу суратга шундай изоҳ бердик:\n2008: Болакайга умрингнинг 1 сониясини эсдалик учун суратга тушгани берасан\n2016: 8 йил ўтиб, Скулинг ўша 1 сония қарзини сенга беради.\nҲа айтганча, ўша беллашув яна бир жиҳати билан тарихда қолган. Скулинг ғолиб чиқиш учун 50.39 сония натижа қайд этган бўлса, бир йўла 3 спортчи: Майкл Фелпс, Чад Ле Кло ва Ласло Чех 51.14 сония натижа билан кумуш медалларга эга чиқишган. Шу боис ушбу йўналишда бронза медали ҳеч кимга тақдим қилинмаган.\nЯна бир эътиборли томони шундаки, 25 атлет билан Рио Олимпиадасида қатнашган Сингапур учун Скулингнинг медали ягона бўлиб қолди.


Сиртқи бўлимларга қабул тўхтатилади\n27 октябр 2020, Тошкент вақти: 06:47\nФеруза Ўзбекистон Вазирлар Маҳкамасининг яқинда қабул қилинган қарорига кўра, мамлакатда 2004-2005 ўқув йилидан бошлаб олий ўқув юртларининг сиртқи бўлимларига қабул тўхтатилади.\nВазирлар Маҳкамаси матбуот хизмати раҳбари Малик Қодировнинг сўзларига қараганда, Олий ва ўрта махсус таълим вазирлиги ҳамда Давлат тест маркази сиртқи бўлимларда ўқишни ташкил этиш ва кадрлаш тайёрлаш сифати замон талабларига жавоб бермаётгани учун ўқитишнинг самарасиз шакли сифатида мазкур бўлимларга талабалар қабулини тўхтатиш ҳақида Вазирлар Маҳкамасига таклиф киритган. Ҳукумат бу таклифни маъқуллаган.\nДавлат тест марказининг олий ўқув юртларини аттестация ва аккредитация қилиш бўлими бошлиғи Шомансур Шолатиповнинг таъкидлашича, таклиф билдиришидан олдин бир қанча олий ўқув юртлари, асосан университетларда, сиртқи таълимнинг аҳволи ўрганиб чиқилган. Сиртқи бўлимларда ўқув жараёнига эътибор бўшашиб кетгани маълум бўлган.\nШ.Шолатиповнинг айтишича, ҳам ишлаб, ҳам ўқимоқчи бўлганлар учун махсус сиртқи бўлимлар очилган. Бу бўлимларда ўқимоқчи бўлганлар ўрта махсус таълим ҳақидаги ҳужжатга ва уч йиллик иш стажига эга бўлиши керак.\nТупроқшунос олима Мухлиса Турдиеванинг билдиришича, сиртқи бўлим талабаларининг кўпчилиги ўз соҳаси бўйича ишламайди. Улар фақат олий таълим ҳақидаги ҳужжатни олиш учун ўқийди.\nЎқитувчи Саъдулла Ҳабибуллаев ҳам бу қарорни маъқуллади.\n“Қарор ўз вақтида ва тўғри қабул қилинган. Сиртқи таълим учун ажратилган маблағларни кундузги таълимга йўналишига сарфлаш ва ўқув жараёнини яхшилаш керак. Сиртқи бўлимлар баъзи касбдошларимиз учун мўмай даромад манбаига айланиб қолган эди. Натижада камбағал, лекин билимли талабаларга кўп жабр бўлаётганди”, деди у.\nМавзу юзасидан “Озодлик” мухбири билан суҳбатда бўлган бошқа профессор ва ўқитувчилар ҳам сиртқи бўлимларда порахўрлик жуда авжига чиққани, натижада ўта саводсиз кадрлар етишиб чиқаётганини эътироф этди. Уларнинг фикрича, бу қарор 10-15 йил олдин қабул қилинса, янада тўғрироқ бўларди.


Нега пойтахтдан терма жамоага номзод дзюдочилар йўқ? Шаҳар дзюдосига масъул мутахассис билан суҳбат / Olamsport.com\n08 май 10:24\nНега пойтахтдан терма жамоага номзод дзюдочилар йўқ? Шаҳар дзюдосига масъул мутахассис билан суҳбат\nТеглар : ДзюдоТошкентТошпўлатов\nЮртимизда дзюдога қаратилаётган эътибор мавзусида туркум суҳбат ва таҳлилий мақолаларни бериб келаётган эдик.\nБугун Тошкент шаҳар дзюдо федерацияси фаолияти доирасида ушбу мавзуга тўхталамиз. Суҳбатдошимиз Тошкент шаҳар дзюдо федерацияси бош котиби Жаҳонгир Тошпўлатов.\n- Жаҳонгир, Тошкент шаҳар дзюдо федерациясининг бугунги кундаги фаолияти қониқарли даражадами? Ўзбекистон дзюдо федерацияси томонидан пойтахтда дзюдони янада оммалаштириш бўйича топширилган вазифалар бажариляптими?\n- Ҳозирда федерациямиз карантин ҳолатида. Лекин бу ҳолат бизнинг таътилда хордиқ чиқараётганимизни англатмайди. Мураббийларимиз ўз шогирдлари билан онлайн тизимда машғулотларни давом эттиришяпти. Улар фақат турли усулларни ўргатиш билан чекланишмаяпти. Аксинча, бунга қўшимча тарзда спортчиларнинг руҳиятини кўтариш бўйича доимий равишда мулоқот олиб боришмоқда. Профессионал, ўз ишини яхши кўрадиган мураббий айнан шундай бўлиши керак. Энди карантингача бўлган давр ҳақида гап кетганда шуни айтишим керак-ки, Тошкент шаҳар дзюдо федерацияси тўлиқ куч билан, режа асосида фаолиятини давом эттирган. Ҳар ҳафта турли ёш тоифасида мусобақалар, БЎСМларда машғулотлар, мураббийлар учун эса семинарлар ўтказилган. Бизнинг вазифамиз пойтахтда дзюдони ривожлантириш билан бирга, унинг оммавийлигини кенг аҳоли қатлами орасида таъминлашдан ҳам иборат.\n- Тошкент шаҳрида ўсмирлар, ёшлар, катталар ва ҳаваскорлар ўртасида бир йилда нечта мусобақа ўтказилади? Бу сон етарлими?\n- Юқорида айтганимдек, шаҳримизда деярли ҳар ҳафта турли даражадаги мусобақалар ўтказилади. Тан олиш керак, уларнинг ҳаммаси ҳам катта нуфузга эмас. Фикримча, баланс бўлиши керак. Ҳар бир Республика даражасидаги мусобақа олдидан биз саралаш турнирини ўтказамиз. Бундан ташқари, турли ёш тоифалари учун Тошкент шаҳар кубоги мусобақаси ташкил этилади. Бу турнирларда 300 нафардан зиёд дзюдочилар иштирок этади. Шунингдек, йил давомида қўшни давлат дзюдочилари иштирокида халқаро турнирлар ҳам ўтказилади. Кейин пойтахтда фаолият юритаётган клублар ҳам мунтазам равишда ўз очиқ турнирларини ўтказиб келишяпти.\n- Тошкент шаҳрида мураббийлар ва ҳакамлар масаласи қандай йўлга қўйилган? Уларнинг маҳоратини ошириб бориш учун семинарлар ўтказиляптими?\n- Дарҳақиқат, бу даражада кўп ўтказиладиган мусобақалар учун малакали ҳакамлар керак бўлади. Бизда катта мураббий ва бош ҳакам бор. Улар томонидан мураббий ва ҳакамлар учун ҳар бир мусобақа олдидан семинарлар уюштирилади. Аксарият ҳолларда мураббий ва ҳакамлар учун қўшма семинарлар ўтказилади. Қоидаларни ҳамма билиши шарт.\n- Катталар терма жамоасида пойтахтдан дзюдочилар йўқ. Буни қандай изоҳлаш мумкин?\n- Пойтахтда спорт алоҳида аҳамият касб этади. Буни нафақат дзюдода, балки бошқа спорт турлари мисолида ҳам кўриш мумкин. Бир нарсага эътибор қаратиш керак, Тошкент пойтахт бўлгани учун бу ерда спортдан ташқари таълим олиш, яхши касб эгаси бўлиш, сердаромад ишга жойлашиш учун интилиш кучли. Бу жараёнда табиий рақобат юзага келади. Спорт ва касб манфаатлари тўқнаш келганда ёшлар кўпроқ иккинчисини танлашяпти. Ҳа, катталар терма жамоасида дзюдочиларимиз йўқ. Лекин кичик ёшдаги терма жамоаларга номзод етказиб бериш бўйича ишларимиз бирмунча яхши. Фикримни натижалар ҳам тасдиқлайди. Аммо, юқорида айтганимдек, катта ёш тоифасига етганда улар ўзларини касб ёки ишга уришяпти. Очиқ айтганда, мен айтган рақобат сабабида спорт билан профессионал шуғулланиш учун кам вақт қоляпти.\n- Юзага келган пандемиядаги карантин ҳолати ўйлаш, фикрлаш, хулоса чиқариш ва янги режаларни тузиш учун яхшигина имконият. Бу имкониятдан қай даражада фойдаланяпсизлар?\n- Биринчидан шуни айтишим керак-ки, дзюдо яккама-якка кураш спорт тури ҳисобланади. Спортчи ҳамиша машғулот ва мусобақа чоғида рақиб билан "контакт"да, яъни юзма-юз бўлади. Шу ҳолатни инобатга олган ҳолда биринчи галда дзюдочиларнинг хавфсизлигини таъминлашимиз керак. Карантиндан кейин ҳам гигиенага эътиборни кучайтирамиз. Мавжуд спорт заллари антицептик воситалар билан таъминланади. Бу борада мураббийлар билан ишлаяпмиз. Иккинчидан, биз карантин даврида спортчилар билан масофадан ишлашни ўргандик, ўзлаштириб олдик. Ва сиз айтгандек, шу пайтгача бўлган натижаларимиздан тегишли хулосалар чиқариб, янги иш режаларини тузиб олдик.\nЎзбекистон дзюдо федерацияси матбуот хизмати\nДзюдочиларимиз учун психологик тренинг ўтказилди ФОТОГАЛЕРЕЯ 0\nТерма жамоамиз мавсумнинг илк мусобақасига жўнаб кетди + ФОТО 0\nДзюдочи қизларимиз учун партер бўйича машғулот ўтказилди ФОТОРЕПОРТАЖ 0


12:47 / 27.09.2019 | Ummu F | 8855\nАссалому алайкум! Турмуш ўртоғим 5 вақт намоз ўқийдилар. Аслида яхши инсон. Аммо жахллари жуда тез. Шундай вазиятларда мени турли тухматлар ҳатто зинокорликда айблаб, куракда турмас гаплар билан хақорат қилиб урадилар. Табиийки бу холат оиламизнинг бошқа аъзолари билан муносабатимни хам ёмонлашишига олиб келяпти. Ўзларига келганларида тавба қилишларини айтсам "жавобини ўзим бераман" деб бепарво бўляптилар. Бу нарса тўхташ ўрнига кучайиб боряпти. Улар каналларни кузатиб борадилар. Сизлардан илтимос жахл устида қилинган амалларнинг қиёматдаги хукми хақида нималар дейилган?\n– Ва алайкум ассалом! Жаҳлдор бўлиш бу инсоннинг лойига қориштирилган нарса. Тўғри ишлатилса жуда ҳам фойдали сифат. Чунки ўрни келса Аллоҳнинг розилиги учун ҳам ғазаб қилиш керак бўлади. Нотўғри фойдаланса ўта аянчли оқибатларга олиб келади. Руҳий тарбия машойихлари: “Ғазаби чиққан инсон ўша ғазабини ичига ютса, тўлалигича нурга айланади” деганлар. Аллоҳ таоло мўминнинг сифати борасида "Оли Имрон" сурасида қуйидагича марҳамат қилади:\n134. Улар енгилликда ҳам, қийинчиликда ҳам нафақа қиладиганлар, аччиғини ютадиганлар ва одамларни афв қиладиганлардир. Аллоҳ яхшилик қилувчиларни севадир.\nТақводорларнинг сифатларидан бири:\nҒазабини ютиш энг қийин ишлардан ҳисобланади. Ғазаб инсонда турли муносабатлар ила қўзғалиб туради, уни жиловлаб олиш ҳар бир кишининг ҳам қўлидан келавермайди. Лекин тақводор киши бу оғир ишни эплаши мумкин. Яъни қалбида тақводорлик мавжуд бўлган инсонгина ғазабдан ғолиб чиқа олади.\nИсломда ғазабни ютиш улуғ ахлоқлардан ҳисобланади. Қуръони Карим оятларидан ташқари, бу олий сифатнинг мақтови Пайғамбаримизнинг ҳадисларида, салафи солиҳларимизнинг ишлари ва сўзларида ўз аксини топган.\n– Эй Аллоҳнинг Расули, менга насиҳат қилинг, – деди. У зоти бобаракот:\n– Ғазаб қилма, – дедилар. Сўраган одам кейинчалик эътироф этиб, бундай дейди:\n«Расуллуллоҳ алайҳиссалом шу гапни айтганларида, ўйлаб кўрсам, ғазаб ҳамма ёмонликни ўзида жамлаган экан».\n«Ким (жазо беришга) қодир бўлиб туриб, ғазабини ютса, қиёмат куни Аллоҳ уни халойиқ олдида чақириб туриб, ҳурлардан хоҳлаганини танлаб олишга имкон беради», – деганлар.\n«...ва одамларни афв қиладиганлардир». Бу сифат ғазабни ютиш сифатини тўлдириб келади. Чунки иш чиройли ҳал бўлиши учун ғазабни ютиб қўйишнинг ўзи кифоя эмас. Олийжаноблик кўрсатиб, ғазабини ютган одам бу олийжаноблигини тугал қилайин деса, айбдорни афв қила олиши, кечира билиши ҳам керак.\nИмом Ҳоким ривоят қилган ҳадисда: «Кимки ўзи учун жаннатда бинолар қурилишини ва даражалари кўтарилишини хоҳласа, зулм қилганни афв этсин, бермаганга берсин ва орани узганга силаи раҳм қилсин», – дейилади.\nИбн Касир раҳматуллоҳи алайҳи Абдуллоҳ ибн Аббос розияллоҳу анҳудан ривоят қилган ҳадисда Пайғамбар алайҳиссолату вассалом:\n«Қиёмат куни бир жарчи: «Одамларни афв қилганлар қани?! Ажрингизни олгани Роббингизнинг ҳузурига келинг!» – деб чақиради. Афв қилган ҳар бир мусулмон жаннатга киришга ҳақлидир», – деганлар.\n«Аллоҳ яхшилик қилувчиларни севадир».\nЮқорида зикр қилинган сифатнинг соҳиблари яхшилик қилувчи саналадилар. Демак, уларни Аллоҳ яхши кўрар экан. ("Тафсири Ҳилол" китобидан).\n«Ғазаб» луғатда розиликнинг тескарисидир. Аслида, ғазаб шиддат ва қувват маъноларини англатади. Араблар қаттиқ харсангни «ғазба» дейишади. Ғазаб ҳам шундан олинган. Зотан, у қаттиқ жаҳл чиқишини англатади. Уламолар ғазаб хусусида бир-бирини тўлдирувчи бир неча таърифлар айтганлар. Журжоний «Таърифот»да ғазабни: «У қалбнинг қони қайнаганда кўксида ҳосил бўладиган бахтсизликдан шифо топадиган ўзгаришдир», деб таърифлаган (167-бет). Имом Ғаззолий: «Ғазаб қалб қонининг интиқом талабида ғалаён қилишидир», деган. Имом Ғаззолий ғазабнинг даражалари ҳақида сўз юритиб шундай дейди: «Одамлар ғазабнинг қувватида уч даражада – тафрийт (камлик), ифрот (ортиқчалик) ва мўътадилликда бўлурлар». Тафрийт (камлик) ғазаб қувватининг бутунлай йўқ бўлиши ёки заифлигидир. Бундай инсон ҳамиятсиз одам дейилади ва жуда ҳам мазаммат қилинади. Шунинг учун ҳам имом Шофеъий: «Кимнинг ғазаби қўзғатилганда ҳам ғазаби чиқмаса, эшакдир», деган. Бу даражанинг самараси аччиқ бўлади. Бундай одамлар ўзига номуссизлик ва хорликни раво кўрадиган бўладилар. Ифрот (ортиқчалик) сифати ғолиб бўлганда эса ғазаб инсонни ақл, дин ва тоат чегарасидан чиқиб кетишгача олиб боради. Ундай ғазабда одамнинг қалб кўзи ҳам, назари ҳам кўр бўлади, тафаккури ва ихтиёри ҳам қолмайди. Ғазабдаги мўътадиллик мақталган ҳолат бўлиб, унда киши ақл ва диннинг ишорасига мунтазир бўлиб туради ва ҳамият лозим бўлганда қўзғалади, ҳилм керак бўлганда босилади. Ғазабни мўътадил ҳолда ушлаб туриш Аллоҳ таоло бандаларидан талаб қилган мустақимлик ҳолатидир. Мана ўша ҳолат ўртачаликдир. Бас, ким ўзида ғазабда футурга кетиш, ҳатто рашки сусайиб қолганини ёки ўзига мос бўлмаган хорликни ҳам қабул қилишга мойилликни ҳис қилса, нафсини даволаши керак. Ким ўзида ноўрин ғазабни, ҳаддан ошишни, ман қилинган ишларни қилишга рағбатни ҳис қилса, ўзидаги ғазаб оловини ўчириш ҳаракатида бўлсин. Банда ғазаб масаласида икки нотўғри ҳолатнинг ўртасини тутиш пайидан бўлсин. Мана шу мўътадиллик сиротул мустақиймдир». Қуръони Карим ва Суннати мутоҳҳарада ноўрин ғазаб қаттиқ қораланиб, уни ютиш тарғиб қилинган. Аллоҳ таоло Шууро сурасида марҳамат қилади:\n«Катта гуноҳлар ва фаҳш ишлардан четда бўладиган ва ғазабланган вақтда кечириб юборадиганлар учундир» (37-оят). Яъни бирор киши ғазабини чиқарса, кечириб юбора оладиган ҳалим бўлиш, ғазаб чиққан вақтда уни ичига ютиб, ўша ғазаб чиқишига сабабчи одамни кечириб юбориш олий даражадаги ахлоқ доирасига киради. Лекин бу, умуман ғазаб қилмаслик керак, дегани эмас. Баъзи ҳолатларда ғазабга келиш ҳатто вожиб ҳам бўлади, олийжаноблик ҳисобланади. Ояти каримада «ғазабланган вақтда» дейилаётганининг ўзиданоқ билса бўладики, Исломда инсондаги мавжуд сифатларни инкор этиш йўқ, уларни йўққа чиқаришга уринилмайди, балки уларни тартибга солиб, яхшиликка йўналтирилади, холос. Ислом инсонни нафси учун беҳуда ғазабланишдан қайтаради, ғазабини ютишни мадҳ этади. Лекин шу билан бир қаторда, Аллоҳ учун, дину диёнат учун, номус учун ғазабланишни вожиб қилади. Демак, ҳамма нарса, жумладан, ғазаб ҳам, ҳилм ҳам, ўрнида бўлиши керак. Шоир айтганидек, «Ноўрин ҳалимлик жаҳолатдир». Исломда ғазабни ютиш улуғ ахлоқлардан ҳисобланади. Қуръони Карим оятларидан ташқари бу олий сифатнинг мақтови Пайғамбаримиз алайҳиссаломнинг ҳадисларида, салафи солиҳларимизнинг ишлари ва сўзларида ўз аксини топган.\nعَنْ حُمَيْدِ بْنِ عَبْدِ الرَّحْمَنِ، عَنْ رَجُلٍ مِنْ أَصْحَابِ النَّبِيِّ صَلَي الله عَلَيْهِ وَسَلَّم قَالَ: قَالَ رَجُلٌ: يَا رَسُولَ اللهِ، أَوْصِنِي. قَالَ: «لَا تَغْضَبْ». قَالَ: قَالَ الرَّجُلُ: فَفَكَّرْتُ حِينَ قَالَ النَّبِيُّ صَلَي الله عَلَيْهِ وَسَلَّم مَا قَالَ، فَإِذَا الْغَضَبُ يَجْمَعُ الشَّرَّ كُلَّهُ. رَوَاهُ أَحْمَدُ\n«Бир киши Набий алайҳиссолату вассаломга: «Эй Аллоҳнинг Расули, менга насиҳат қилинг», деди. «Ғазаб қилма», дедилар. «Набий алайҳиссалом шу гапни айтганларида ўйлаб кўрсам, ғазаб ҳамма ёмонликни ўзида жамлаган экан».\nعَنْ أَبِي هُرَيْرَةَ رَضِي اللهُ عَنْهُ قَالَ: جَاءَ رَجُلٌ إِلَى النَّبِيِّ صَلَي الله عَلَيْهِ وَسَلَّم فَقَالَ: عَلِّمْنِي شَيْئًا، وَلَا تُكْثِرْ عَلَيَّ لَعَلِّي أَعِيهِ. قَالَ: «لَا تَغْضَبْ» فَرَدَّدَ ذَلِكَ مِرَارًا كُلُّ ذَلِكَ يَقُولُ: «لَا تَغْضَبْ». رَوَاهُ الْبُخَارِيُّ وَالتِّرْمِذِيُّ وَأَحْمَدُ\n«Бир киши Набий соллаллоҳу алайҳи васалламнинг ҳузурларига келиб: «Менга бир нарса ўргатинг. Кўпайтириб юборманг. Шоядки, англаб олсам», деди. «Ғазаб қилма!» дедилар. У ўз сўзини бир неча марта такрорлади. У зот ҳар сафар: «Ғазаб қилма!» дедилар».\nعَنْ سَهْلِ بْنِ مُعَاذٍ رَضِي اللهُ عَنْهُ، عَنْ أَبِيهِ: أَنَّ رَسُولَ اللهِ صَلَي الله عَلَيْهِ وَسَلَّم قَالَ: «مَنْ كَظَمَ غَيْظًا وَهُوَ قَادِرٌ عَلَى أَنْ يُنْفِذَهُ دَعَاهُ اللهُ يَوْمَ الْقِيَامَةِ عَلَى رُؤُوسِ الْخَلَائِقِ حَتَّى يُخَيِّرَهُ مِنْ أَيِّ الْحُورِ الْعِينِ شَاءَ». رَوَاهُ أَبُو دَاوُدَ وَالتِّرْمِذِيُّ\nСаҳл ибн Муъоз розияллоҳу анҳудан, у отасидан ривоят қилади: «Расулуллоҳ соллаллоҳу алайҳи васаллам: «Ким ғазабини унга амал қилишга қодир бўлиб туриб ичига ютса, Аллоҳ уни қиёмат куни халойиқнинг олдида чақириб, ҳури ийнлардан истаганини танлаш ихтиёрини беради», дедилар». Абу Довуд ва Термизий ривоят қилишган. Ғазабнинг зарарлари: 1. Ғазаб Роҳман ва Роҳийм – Аллоҳ таолонинг ғазабини келтиради. 2. Ғазаб шайтонур-рожиймни рози қилади. 3. Ғазаб одамлар орасини бузади. 4. Ғазабдан ҳасад ва фисқу фасод чиқади. 5. Ғазаб ақл ва диндаги нуқсоннинг аломатидир. 6. Ғазаб ортидан узр айтиш ва надомат келади. 7. Ғазаб кўзни кўр, қулоқни кар қилади. 8. Ғазаб ўз эгасига одамлар нафратини келтириб чиқаради. ("Руҳий тарбия" китобидан).\nأبي الدرداء قال : قلت : يا رسول الله دلني على عمل يدخلني الجنة ، قال : لا تغضب ولك الجنة. رواه الطبراني\nАбу Дардо розияллоҳу анҳудан ривоят қилинади :\nМен : “Эй Аллоҳнинг расули мени жаннатга киргизувчи амалга далолат қилинг” дедим. У зот соллаллоҳу алайҳи васаллам : “Ғазаб қилма ва сенга жаннат бўлади” дедилар.\nТабароний ривояти. Бу ҳадис саҳиҳдир. Валлоҳу аълам!\nПайғамбаримиз хотинларини кўксидан итариб урганларми\nЯнги куёвга нисбатан ФИТНА\nАллохдан умид ва Узига таваккул.\n"Талоғингни олавер" деса


OzodDayjest: Ўзбек ёзувчиси минтақада евро каби ягона валюта жорий этишни таклиф қилмоқда\n17 декабр 2018, Тошкент вақти: 18:11\nЁзувчи Носир Фозилов Марказий Осиёнинг беш давлати учун ягона валюта жорий этиш таклифи билан чиқди. этиш таклиф қилинмоқда. Бухорода хотинини ваҳшийларча ўлдирган эр 18 йилга қамалди. Қорақалпоғистондаги Ақчахон қалъасидан 6 метрли одам сурати топилди. Жорий ҳафта матбуот шу каби воқеалар ҳақида ёзди.\nТаниқли ёзувчи Носир Фозилов Марказий Осиёнинг беш давлати ҳам Европа Иттифоқи каби ягона валюта жорий этиши лозимлигини айтди (“Ҳуррият”, 1 ноябрь). “Марказий Осиёда бешта давлат бор. Бу етмиш миллион аҳоли дегани. Борди-келдиларимизни осонлаштириш учун шу мамлакатларнинг барчасида қўлланадиган, шунингдек, чет элларда алмаштириш қобилиятига эга ягона пул бирлигини жорий этсак, қандай зўр иш бўларди! Бешта республика бу – бешта бармоқ дегани. Худонинг ўзи мушт қилиб бирлаштириб қўйибди-ку. Ягона пул бирлиги бўлса, кўп муаммоларимиз ҳал бўларди”, деган ўзбек адиби. Ёзувчи бугун минтақадаги чинакам дўстликни мустаҳкамлаш имкони туғилганига урғу берган. “Илгари нима бўлар эди? Президентлар бир-бирига борса ёки у жой-бу жойда учрашиб қолишса, бир ҳафта ўн кун тилимиздан “биз оға-иниларимиз, еримиз бир, сувимиз бир” деб жаврашдан бўшамас эдик. Бугун ўша гапларни воқеликка айлантирадиган шабадалар эсмоқда”, деган Носир Фозилов.\nБухоролик савдогар “Малибу” машинаси ва уй важидан хотинини ваҳшийларча ўлдирди\nЖиноят ишлари бўйича Бухоро вилоят суди хотинини ваҳшийларча ўлдирган Амин Убайдовни 18 йилга озодликдан маҳрум этди (“Ҳуқуқ”, 2 ноябрь). Қайд этилишича, ғиждувонлик Амин Убайдов ўртаҳол яшаган кезларда хотини Моҳигул билан яхши муомалада бўлган, аммо автомашина эҳтиёт қисмлари савдосидан бойиб кетгач, хотинини уриб, ҳақоратлайдиган одат чиқарган. Аёли суд орқали ажрашишни таклиф этганида эса Амин Убайдов икки қаватли уйи ва “Малибу” машинаси ҳам қонунга мувофиқ ўртада тақсимланишини ўйлаб, рад этган ва хотинидан қутулиш учун уни бўғиб ўлдирган. Сўнг “Хотинимнинг тутқаноқ касали бор эди. Ўзини осиб қўйди” дея гап тарқатган. Аммо тергов жараёнида А.Убайдов қотилликни ўзи содир этгани аниқланган.\nҚорақалпоғистонда 6 метрли одам сурати топилди\nҚорақалпоғистон ҳудудидаги Ақчахон қалъасидан 6 метрли одам сурати топилди. Бу ҳақда Ўзбекистон Фанлар академияси Қорақалпоқ археология бўлими мудири Ғайрат Хўжаниёзов “Даракчи” нашри орқали хабар берган. Сурат Австралиянинг Сидней университети билан ҳамкорликдаги қазишма пайти парча-парча ҳолда топилган. Сўнг фрагментлар бирлаштирилиб, яхлит сурат ҳосил қилинган. Қалъадан бошқа ноёб картиналар галереяси ҳам топилган бўлиб, бу фанда “муҳим янгилик” дея баҳоланмоқда. Мингдан ортиқ фрагментларда суворийлар, пиёдалар, ҳайвонлар, қушлар, боғлар ва зардуштийликка оид маросимлар тасвирланган. Ақчахон қалъасидаги изланишлар 1995 йилдан буён ўтказилмоқда. 22 йиллик экспедиция натижалари 5 та монографияда чоп этилиши режалаштирилган.


ЁШИ УЛУҒЛАРНИ ЭЪЗОЗЛАШ ИСЛОМ ШИОРЛАРИДАН\n“Имом Ашъарий айтадилар: Соч-соқоли оқарган мусулмонни, Қуръонни ёд олиб, унда ҳаддан ошмаган ва уни тарк қилмаган кишини ва адолатли ҳукмдорни эъзозлаш Аллоҳни улуғлашдандир” (Имом Бухорий ривояти).\nЁши улуғ одам ҳар бир ишнинг оқибатини теран ҳис қила олади. Унда донишмандлик, оқиллик зоҳир бўлади. Инсон навқирон пайтида оловга ўхшайди. Марраларга тезроқ эришгиси келади, муаммоларни куч билан осонгина ҳал қилишни истайди. Натижада хатолар кетидан хатони пайдо қилади. Аммо кексалик мақомига етганида бамисоли сокин уммонга айланади. Унинг бағри кенг бўлиб, ақли ҳикмат жавоҳирларига тўлади. Ҳар қандай чигалликни босиқлик ва ақл билан ечишни яхши билади. Кўзлар нури қувватини юқотади, лекин қалб назари дунё ҳақиқатларини кўраверади, чунки унда маърифат ёғдуси порлайди.\nАнас ибн Молик (розияллоҳ анҳу) ривоят қилган ҳадиси шарифда бундай дейилган:“Бир катта ёшдагиқария Набий (соллаллоҳу алайҳи ва саллам)ни йўқлаб келди. Қавм унга йўл очишда кечикиб қолди. Шунда Расулуллоҳ (соллаллоҳу алайҳи ва саллам):“Кичикларимизга раҳм қилмаган, каттамизни улуғламаган биздан эмас”, дедилар”.\nДемак, ёши улуғларга ҳурмат кўрсатишни, уларни қадирлашни Пайғамбаримиз (соллаллоҳу алайҳи ва саллам) амр қилмоқдалар.\nШундай экан , бу - биз уммат учун шиордир.\nҚолаверса, Халқимиз фарзандларини ҳамиша ёши улуғларни ҳурмат қилиш ҳисси билан тарбия қилган. Савобли амаллар билан умр кечирган ёши улуғ кексаларимиз, барчамиз учун файзу ҳикмат конига айланадилар.\nРасулуллоҳ (соллаллоҳу алайҳи ва саллам) марҳамат қиладилар:“Агар орангизда мункиллаган қариялар, ўтлаб юрган жонзотлар ва эмизикли чақалоқлар бўлмаганида эди, бошингизга балолар ёмғирдек ёғилган бўларди”. Демак, Аллоҳ таоло ёши улуғ кексаларимизнинг ҳурмати уларни бизга қилган дуоси ва гўдакларнинг бегуноҳлиги туфайли юртимизни ўз паноҳида асрайди.\nУмрини халқ хизматига бағишлаб, бугунги кунда ёшларимизга тўғри йўлни кўрсатаётган ёши улуғ кексаларимизни эъзозласак, бу гўзал ибрат улароқ келажак фарзандларимизга ҳам мерос бўлиб қолади. Инша Аллоҳ.\nТожиев Ҳамидулло Ургут туман Имоми Ҳасан масжиди имом хатиби\nКиритилган вақти: 11/06/2020 10:45; Кўрилганлиги: 544\nМатериал манзили: https://www.sammuslim.uz/articles/eductaion/yoshi-uluglarni-ezozlash-islom-shiorlaridan\nЧоп этилган вақт: 30/07/2021 02:24


Телеграм фойдаланувчилари сони 500 миллиондан ошди – DEMOKRAT.UZ\n18-Iyun, 2021 16:47\nТелеграм фойдаланувчилари сони 500 миллиондан ошди\n12- Yan, 2021\nЯнварнинг биринчи ҳафтасида Телеграм 500 миллионлик давонни забд этиб, ўсишда давом этди: охирги 72 соат ичида 25 миллион янги фойдаланувчи Телеграмга қўшилди.\nЯнги фойдаланувчилар бутун дунё бўйлаб қуйидагича:\n21% Лотин Америеаси,\n8% Яқин шарқ ва Шимолий Африкадан.\nБу ўтган йилга нисбатан сезиларли ўсиш, ҳар куни 1,5 миллион янги фойдаланувчилар рўйхатдан ўтган.\n«Биз фойдаланувчи шахсий ҳаётини ҳимоя қилиш бўйича 7 йиллик тарихимиз давомида биринчилардан юкламаларни кўпайтириб юбордик. Аммо бу вақт бошқача. Одамлар энди шахсий ҳаётини бепул хизматларга алмаштиришни хоҳламайдилар.\nУлар энди ўзларининг иловалари жуда муҳим фойдаланувчилар сонига эга бўлсалар, ҳамма нарсадан халос бўламиз деб ўйлайдиган технологик монополиялар гаровида бўлишни хоҳламайдилар. Ярим миллиард фаол фойдаланувчига эга ва ўсишни жадаллаштирган Телеграм шахсий ҳаёт ва хавфсизликка содиқ алоқа платформасини излаётганлар учун энг катта бошпана бўлди.\nБиз бу масъулиятни жуда жиддий қабул қиламиз. Биз сизни хафа қилмаймиз. Сўнгги бир неча йил давомида Телеграмдан фойдаланганлар, биз шахсий маълумотларни ҳимоя қилишда ҳам, иловаларимизни такомиллаштиришда ҳам бирдамлигимизни билишади.» дея пост қолдирди телеграм асосчиси Павел Дуров


Қозоғистонда нималар рўй бермоқда? - BBC O'zbek\nҚозоғистонда нималар рўй бермоқда?\n17 Декабр 2011\nМарказий Осиёнинг йирик, табиий заҳираларга бой ва энг фаровон давлати бўлган Қозоғистондан бирин-кетин хавотирли хабарлар келишда давом этаркан, оддий одамлардан тортиб, кузатувчиларгача Қозоғистонда нималар бўлмоқда, деган саволни беришмоқда.\nБиз бу ҳақда қозоғистонлик таҳлилчи Дўсум Сатпаевдан сўрадик:\nДўсум Сатпаев: Биз Қозоғистон ғарбида, таъбир жоиз бўлса, ижтимоий танглик кучайишининг навбатдаги босқичига гувоҳ бўлаяпмиз. Минтақада бунгача ҳам вазият жуда таранг эди. Йил давомида маҳаллий ишчилар билан нефт ширкатлари ҳамда маҳаллий ҳокимият ўртасида келишмовчиликлар давом этган. Ижтимоий норозилик нафақат нефтчилар, балки аҳолининг бошқа қатламларида ҳам кучли.\nБи-би-си: Вазиятнинг айнан бугунга келиб, портлашига нима туртки бўлди, деб ўйлайсиз?\nДўсум Сатпаев: Бу сафар содир бўлган ҳодиса ўтган йиллар давомида маҳаллий ва марказий ҳукумат аҳолининг норозилик кайфиятларини бетарафлаштириш борасида керакли механизмларни ишлаб чиқа олмаганини кўрсатади. Ҳокимият одатда кеч ҳаракатга тушади. Ва фақат куч ишлатиш йўли билан муаммони янада чуқурлаштиради. Зўравонликларнинг байрам куни, яъни Қозоғистон мустақиллигининг 20 йиллиги нишонланаётган бир кунда содир бўлгани нафақат маҳаллий, балки марказий ҳукуматнинг ҳам янада кўпроқ жиғига теккан. Мени хавотирга солаётган нарса шуки, ҳозир Қозоғистон раҳбарияти жамият, жумладан, мамлакат ғарбида кузатилаётган, таъбир жоиз бўлса, ижтимоий касалликни даволаш ўрнига, уни бости-бости қилишга, ташқаридан осойишталик кўринишини яратишга уринмоқда. Аммо биз биламизки, бундай чоралар норозиликнинг янада каттароқ миқёсда ва радикалроқ кўринишда қайтадан бўй кўрсатишига олиб келади.\nБи-би-си: Сизнингча, нефт саноати ишчиларининг нефт ширкатлари билан тортишуви тартибсизликлар ортидаги ягона омилми?\nДўсум Сатпаев: Менимча, йўқ. Назаримда бу ерда гап фақат нефтчилар эмас, балки умумиятла, бутун Қозоғистон бўйлаб, шу жумладан, мамлакат ғарбида ҳам норозилик кайфиятларининг кучайгани ҳақида кетмоқда. Қозоғистон мустақил бўлган сўнгги 20 йил мобайнида табиий заҳираларга бой минтақа аҳолиси ўзлари истаган ва муносиб бўлган турмуш даражасига эришганлари йўқ. Шу маънода уларнинг талаблари бундан кейин кўпайгандан кўпайиб бораверади. Афсуски, миллий ширкатлар ва ҳукумат фақат кучга таянмоқда ва иш ташлаганлар билан музокара олиб боришни истамаётир.\nБи-би-си: Ҳукуматнинг бу каби қаттиқ мавқеъни эгаллашини қандай сабаблар билан тушунтириш мумкин?\nДўсум Сатпаев: Бунинг сабаблари Қозоғистондаги ҳокимиятнинг табиатида. Ҳукумат бошқаларнинг фикрини инобатга олмасдан вазиятни назорат остида ушлаб туриш мумкин, деб ишонган ва ишонади. Ҳукумат ҳар қандай норозиликни алоҳида ҳолат, деб кўради ва уни куч билан бартараф этишга уринади. Аммо ҳукумат бир нарсани эътиборга олмаяпти. Бу норозилик алоҳида бир ҳолат эмас, балки тенденциядир. Бу тенденцияни бутун Қозоғистон бўйлаб кузатиш мумкин. Ҳатто нисбатан тинч ва осойишта бўлган, турмуш даражаси нисбатан юқори Олма-Отада ҳам бундан бир неча йил олдин жуда жиддий ҳодисалар содир бўлган эди. Маҳаллий аҳоли билан ҳуқуқ-тартибот идоралари ўртасидаги бу келишмовчилик натижасида қурбонлар ҳам бўлди. Аммо ҳокимият бу воқеалардан сабоқ чиқаргани йўқ.\nЖанаўзенда фавқулодда ҳолат эълон қилинди


Ўзбекистон Республикаси Президенти Ислом Каримов 1 май куни Оқсаройда Корея Республикаси Бош вазири ўринбосари, cтратегия ва молия вазири Чой Кёнг Хванни қабул қилди.\nАхборот технологиялари ва коммуникациялари соҳасида ҳам жанубий кореялик шериклар билан ҳамкорлик фаол ривожланмоқда. 2014 йилда Тошкентда очилган Инха университетининг филиалида компьютер инжиниринги ва дастурлаш соҳаси мутахассислари тайёрланмоқда.\nЖаҳондаги йирик транспорт компанияларидан бири бўлган «Кореан Эйр» ҳамкорлигида «Навоий» аэропорти негизида халқаро интермодаль логистика маркази самарали фаолият юритмоқда.\nЧой Кёнг Хван давлатимиз раҳбарига самимий қабул учун миннатдорлик изҳор этиб, Корея Республикаси Ўзбекистон билан серқирра ва узоқ муддатли ҳамкорликни янада мустаҳкамлашга тайёр эканини билдирди.


Канада компанияси Самарқандда йирик қуёш фотоэлектр станцияси бунёд этади - Халқ сўзи\nКанада компанияси Самарқандда йирик қуёш фотоэлектр станцияси бунёд этади\n15:16 17 Июль 2018 Иқтисодиёт\nФото: SkyPower Global\nМамлакатимизда электр энергиясига бўлган талаб 2030 йилда икки баробар ошиб, қарийб 120 миллиард киловатт/соатга етиши кутилмоқда. Иқтисодиёт ривожи, аҳоли сонининг ўсиши ва турмуш даражаси яхшиланиши каби омиллар бу жараённи янада тезлаштириши, табиий. Аммо электр токи ишлаб чиқаришда фойдаланилаётган углеводород захиралари кун келиб тугаши аллақачон тасдиғини топган. Бу эса ёқилғининг муқобил йўлларини излаб топиш, қайта тикланувчи ресурслардан кенгроқ фойдаланишни тақозо қилаётир.\n“Ўзбекэнерго” акциядорлик жамиятидан маълум қилишларича, ўлкамиз табиий-иқлим шароити, географик жойлашувидан келиб чиқиб, хорижлик ҳамкорлар кўмагида энергетиканинг янги йўналишларини ўзлаштириш саъй-ҳаракатлари бошлаб юборилган.\nАйтайлик, германиялик мутахассислар томонидан Қорақалпоғистон Республикаси, Хоразм ва Навоий вилоятларида мунтазам эсиб турадиган шамол йўллари аниқланди. Бу эса умумий қуввати 3000 МВтлик шамол электр станциялари қурилиши бўйича лойиҳалар ишлаб чиқишга туртки бўлди. Уларнинг дастлабкисини қуввати 100 МВтга тенг. Мазкур иншоот “Siemens” компанияси томонидан Зарафшонда бунёд этилади.\n“Бундан ташқари, кўплаб хусусий компаниялар Навоий, Сурхондарё, Наманган ва бошқа вилоятларда қуввати 2000 МВтлик қуёш электр станцияларини қуриш таклифини билдиришмоқда. Таклифлар жамиятимиз ҳамда бошқа масъул идоралар томонидан кўриб чиқиляпти. Ушбу йўналишдаги энг йирик лойиҳа ижросига, ҳадемай, Самарқанд вилоятида киришилади. Умумий қуввати 1000 МВтга тенг мазкур қуёш фотоэлектр станциялари Канаданинг “SkyPower Global” компанияси томонидан барпо этилади“, - дейди “Ўзбекэнерго” АЖ масъул ходими Абдурашид Мирзаев.


Бошқа давлат мухолифатчилари АҚШ ташқи сиёсатининг устунига айланиши керак - 02.02.2021, Sputnik Ўзбекистон\nNYT эксперти хулосасига кўра, АҚШ ташқи сиёсати бошқа давлатлардаги норози ва мухолифатчиларга асосланган бўлиши керак. 02.02.2021, Sputnik Ўзбекистон\nАмерика ташқи сиёсати учун янги доктрина керак. АҚШ янги давлат котиби Энтони Блинкен учун ана шундай доктринани The New York Times таҳлилчиси Брет Стивенс таклиф қилди.Унинг хулосасига кўра, бошқа давлатлардаги диссидентлар АҚШ ташқи сиёсатининг устунига айланиши керак. Бу услубдан айниқса ҳарбий куч йўли билан енгиш қийин бўлган Россия, Хитой ва Эрон каби кучли давлатлар ҳукуматларини тўнтариш учун фойдаланиш керак. Уларнинг ички “ислоҳотчи кучлари” ёрдамида америкага хос демократия ўрнатилишини кутиб ўтириш бефойда, деб ёзади ушбу “гениал” ғоя муаллифи.Шу сабабли Россия, Хитой ва Эрон ҳукуматлари билан тузиладиган барча шартномалардан олдин уларнинг ички мухолифатчиларни озод қилишни талаб қилиш керак. Ана шундагина ушбу келишувлар АҚШ учун фойдали бўлади, деб ҳисоблайди Стивенс.Буларнинг барчаси нима учун керак деган саволга, эксперт Навальнийдан бошлаб ушбу 3 давлатдаги барча мухолифатчиларни санаб ўтган.Мақсад одатий – АҚШга номақбул бўлган ҳозирги ҳукуматларни тўнтариб Америкага хайрихоҳ бўлган ушбу ички мухолифатчиларни ҳукумат бошига олиб келиш.АҚШ доктринасининг асл ниятини ошкора айтгани учун муаллифга миннатдорлик билдирамиз, ва Уни АҚШнинг Дональд Трамп давридаги доктринаси билан солиштиришга ҳаракат қиламиз.Ўз айбини яшириш учун ўзгаларни ёмонлаш – инсоният тарихида жуда кўп маротаба қўлланилган услуб. Оқ Уй собиқ маъмурияти 4 йил давомида фақат бир нарсани таъкидлаб келди: Американинг энг катта душмани, бу - Хитой. Хитой компанияларига қарши улкан санкциялар киритилди, улар Америка бозоридан деярли қувилди, Европада ҳам босим остида 5G технологияларни тадбиқ этиш таъқиқлаб қўйилди. Коронавирус эпидемиясида ҳам Хитойни айблаб, президент Трампдан бошлаб дунёдаги барча АҚШга хайриҳох бўлган ОАВларда уни - “Хитой вируси” деб аташди.Хуллас, собиқ маъмурият оддий америкаликлар кўз олдида Хитойни коммунизм ва тоталитар режим ҳукм сураётган аллақандай “ёвуз махлуққа” айлантиришга ҳаракат қилишди.Собиқ давлат котиби Майкл Помпео муддатининг сўнгги ҳафтасида Хитойга қарши қаратилган 30 та твит ёзган. Президент Трампнинг Твиттерини ёпиб қўйишмаганда балким бундан ҳам кўп ёзган бўларди...Нима бўлганда ҳам, улар режалаштирган барча аксил-хитой тадбирларини амалга оширишга улгуришмади. АҚШнинг Европадага асл мақсади эса – Хитой компаниялари томонидан ишлаб чиқилган 5G технологияларининг тарқалишини олдини олиш ва умуман Хитой билан ҳамкорлик миқдорини камайтириш эди. Лекин бу ишлар амалга ошмади. Майкл Помпеонинг Европага ташрифи бекор қилинди. Айрим маълумотларга кўра европаликлар ташаббуси билан.Натижада ЕИ ва ХХР 30 декабр куни бўлажак сармоялар тўрисида битим имзолади. 2020 йил якунларига кўра ЕИ ва ХХР орасида савдо айланмаси 620 миллиард долларни ташкил қилгани ва бу ўтган йилга нисбатан 4,7 %га кўп экани маълум бўлди. бу эса Хитойни Европанинг ташқи савдо ҳамкорлари орасида биринчи ўринга чиқарди. Бунга ҳатто пандемия ҳам халал бера олмади. Кимдир жон-жаҳди билан барбод қилмоқчи бўлган Хитой иқтисоди эса оғир келган 2020 йил якунида 2,3 %га ўсиш қайд этди.Бу жангда АҚШ ютқазди. Бировни қоралаш билан ўз камчилигини яшириб бўлмаслик яна бир бор тасдиғини топди.Хўш, АҚШ янги маъмурияти доктринаси Трамп давридаги доктринадан қанчалик фарқ қилади?Асли фарқи унча катта эмас. Иккала доктринанинг ҳам мақсади бир хил – АҚШга маъқул бўлмаган ҳукуматларни ички мухолифат кучларига таянган ҳолда йўқ қилиш. Бунинг учун кимгадир қаратилган нафрат, ёлғон хабарлар тарқатиш керак. Хуллас - ҳаммаси одатдагидек.\n17:57 02.02.2021 (янгиланди: 18:03 02.02.2021)


27 июн 2022, Тошкент вақти: 08:28\nCамарқанд шаҳар марказий шифохонаси\nСамарқанд шаҳар тиббиёт муассасалари ходимлари тадбиркорлар ва ишбилармонлар ҳаракати – Ўзбекистон Либерал-демократик партияси (ЎзЛиДеп) га мажбуран аъзо қилинмоқда. Аммо партиянинг Самарқанд бўлими раҳбарияти ва Самарқанд марказий шифохонаси бош врачи бу даъволарни рад этди. ЎзЛиДеп 4 декабрда бўлиб ўтажак сайловда президентликка номзод сифатида мамлакат президент вазифасини бажарувчи Шавкат Мирзиёевни кўрсатган.\nОзодликка шикоят қилган шаҳардаги тиббиёт муассасаларининг бир-биридан мустақил бир неча ходими иддаосига кўра, октябрь ойи ўрталаридан бошланган аъзоликка киритиш тадбирига Самарқанд шаҳар Тиббиёт бирлашмаси марказий шифохонаси бошлиғининг шахсан ўзи раҳбарлик қилмоқда.\nУларга кўра, партияга аъзо бўлиб кирганлардан маошларининг 1 фоизи ЎзЛиДепнинг Самарқанд вилояти Кенгаши ҳисоб рақамига ўтказилаётир.\nПартияга ариза нусхаси\nИсми ошкор этилишини истамаган шифокорлардан бирининг айтишича, ЎзЛиДепга аъзо бўлишни истамаганлар "қора рўйхатга тушиши аниқ".\n"Ариза ёздириб олиш 2 ҳафта олдин бошланган эди. Рози бўлмаганларга расмий чора йўқ, лекин қора рўйхатга тушиши аниқ," деди шифокор.\nАммо у "қора рўйхат" деганда нимани назарда тутганига изоҳ бермади.\nЎз иддаосига исбот сифатида шифокор Озодликка Самарқанд шаҳрида мавжуд 21 та тиббиёт муассасасига тарқатилган ЎзЛиДепга аъзолик ва партияга тўлов аризалари нусхаларини юборди.\nИкки тиббиёт ходими - шаҳардаги бошқа бир шифохона врачи ва ҳамшираси Озодликка Самарқандда ЎзЛиДепга аъзо қилиб киритиш тадбири олиб борилаётганини тасдиқлади.\nЎзЛиДеп Самарқанд вилояти Кенгашининг ташкилий ишлар бўлими мудири Жаҳонгир Хўжамқулов Озодлик билан телефон суҳбатида Самарқанд вилоятида партия сафлари "кун сайин ортиб бораяпти" деди.\nЎзЛиДеп расмий веб саҳифасида берилган рақамларга кўра, бугунги кунда "ўз сафида қарийб 30 минг нафарга яқин аъзоларни бирлаштирган Самарқанд вилоят партия ташкилоти таркибида 1076 та бошланғич партия ташкилоти мавжуд".\nШифокорларга тарқатилаётган ариза нусхаси\nБироқ, Жаҳонгир Хўжамқулов шифокорлар иддаоларини "бўҳтон" дея рад этди:\n-Турли хил бўҳтон булар ҳаммаси, - деди Жаҳонгир Хўжамқулов ва Озодлик берган навбатдаги саволга жавоб бермай гўшакни қўйди.\nСамарқанд марказий шифохонасининг бошлиғи Олмос Элбобоев ҳам тиббиёт ходимларини мажбуран ЎзЛиДеп аъзолигига қабул қилиш кампанияси олиб борилмаётганини айтди:\n- Йўқ, бу нотўғри нарса. Мен ўзим партияга аъзо эмасман. Ҳеч қачон партияга биронтани "партияга ўтасан ё бир фоиз берасан," деган нарсаларга анови қилмайман, - деди Олмос Элбобоев.\nБош врач ЎзЛиДепга ташвиқ қилиш унинг хизмат ваколатлари доирасига кирмаслигини илова қилди.\nЎзЛиДеп 19 октябрда Ўзбекистон президенти вазифасини бажарувчи Шавкат Мирзиёевни 4 декабрда ўтказиладиган президент сайловида президентликка номзод сифатида кўрсатган эди.\nЎзбекистон президент сайловига мамлакатда мавжуд тўртта партия тўрт номзодни илгари сурган.\nЎзбекистон ичкарисида жорий ҳукуматга мухолифатда бўлган бирорта сиёсий ҳаракат ёки партия фаолият юритмайди.\nМавжуд партияларнинг барчаси ҳукумат сиёсатини тўла қувватлашини таъкидлаб келади.


ЎзА - ЭЛ БОШИГА ИШ ТУШГАНДА: cувчилар ҳам қараб тургани йўқ...\nЭЛ БОШИГА ИШ ТУШГАНДА: cувчилар ҳам қараб тургани йўқ...\nБугунги синовли кунларда юртдошларимиз ҳар жабҳада фаол ҳаракат қиляпти. Инсонларга ёрдам бўлиши учун айни пайтда амалга оширилаётган ҳар қандай саъй-ҳаракатлар мамнуният билан кутиб олиняпти.\nФарғона вилояти Фурқат тумани ирригация бўлими қошидаги ёрдамчи хўжаликларининг иши кишини хурсанд қилади. Масалан, “Дўстлик” сув тақсимлаш бўлимида Сойибжон Ҳамдамов раҳбарлигида балиқчилилик учун кўл бунёд этилган эди. 60 сотих майдондаги кўлда ўтган йили 1,2 тонна балиқ етиштирилди. Бу йил март ойи бошида яна балиқ чавақлари ташланди. Ёрдамчи хўжаликда 15 бош эчки, 8 бош қўй, 25 ўрдак, 30 товуқ, 10 ғоз боқиляпти.\n– 10 сотих ерда картошка, помидор, пиёз, саримсоқ ўстиряпмиз, – дейди С.Ҳамдамов. – Бу маҳсулотларни шу ерда озиқ-овқат тайёрлашга ишлатамиз. Меҳнатнинг таги роҳат эканини шундан ҳам билса бўладики, биз бозорга бормаймиз. Ўзимиздан чиққан маҳсулотлар билан қозонимиз қайнайди.\nИброҳимжон Худойберганов бошчилик қилаётган сув тақсимлаш бўлимидаги ишлар ҳам ҳавас қилса арзигулик. Бу ердаги 50 сотихлик ёрдамчи хўжаликнинг 1,5 сотих иссиқхонасида помидор, қалампир, турли кўкатлар ўстириляпти. 10 сотих ерга экилган эртаки картошка барқ уриб ривожланяпти. Қолган майдонда турли-туман мевали дарахтлар экилган боғ яратилган. Асосан шафтоли, ўрик, олма ниҳоллари ўтқазилган боғ яна 2 йилдан кейин ҳосил бера бошлайди.\nБу ерда ёрдамчи хўжаликдан олинган даромад эҳтиёжманд оилаларга ёрдам тариқасида берилади.


"Ўзбек халқ мақоллари" китоби\nМақоллар халқ тажрибасидан ўтган воқеа-ҳодисаларнинг сўздаги ўзгармас ифодаси, десак, мулоға бўлмас. Мазкур китобда миллатимизга хос ўзбек халқ мақолларини жамладик. Сиз азизларни қизиқтиради, деган умиддамиз.\nБадқавм бўлсанг – бўл,\nБалиқ сув билан тирик,\nОдам – эл билан.\nБегона тупроқ – девона тупроқ.\nБировнинг юртида бек бўлгунча,\n¤зингнинг юртингда ит бўл.\nБулбул чаманни севар,\nОдам – Ватанни.\nБулбулга боғ яхши,\nКакликка – тоғ.\nОлов орасидаги одамлар\nЯйра Убайдуллаевна Саъдуллаева\nШамол ўйини қисса ва ҳикоялар\nУзбек халк маколлари